1:1 Bani mungkahni domma adong Hata in, anjaha rap pakon Naibata do 
Hata in, anjaha Naibata do Hata in. 2 Rap do In pakon Naibata bani 
mungkahni. 3 Haganup marhiteihonsi do ase adong, anjaha seng dong na 
dob dong in, na so marhiteihonsi. 4 Ibagas Hata in do hagoluhan, anjaha 
hagoluhan in do panondang ni hajolmaon, 5 Na marsinondang do 
panondang in ibagas na golap, tapi seng ijalo na golap in. 6 Bangkit ma 
sada halak, na sinuruh ni Naibata, na margoran si Johannes. 7 Laho 
manaksihon do 1a ase roh, ase isaksihon panondang in, ase haganup 
porsaya marhiteihonsi. 8 Seng ia panondang in, tapi sisaksihon panondang 
in do ia. 2 Panondang na sintong in, na manondangi ganup jolma do, na roh 
hu dunia on. 10 I dunia on hinan do Ia, anjaha marhiteihonsi do adong 
dunia on, hape seng itanda dunia on Ia. 11 Na roh do Ia marayak na dong 
Bani, tapi seng ijalo na dong Bani in Ia. 12 Tapi barang piga na manjalosi, 
hujai do ibere kuasa, ase gabe anak ni Naibata sidea, ai ma na porsaya bani 
goranni. 13 Ai ma na so tubuh humbani daroh barang humbani rosuh ni 
daging barang humbami rosuh mi dalahi, tapi humbani Naibata do. 14 Gabe 
daging ma Hata in, anjaha marianan itongah-tongahta, jadi ndah hanami 
ma hasangapomni songon hasangapon ni anak sasada na humbani Bapa in, 
gok idop ni uhur ampa hasintongan. 15 Isaksihon si Johannes do Ia, nini do 
marsora na gogoh: On do Ia na huhatahon ai, na roh hun pudingku: 
lobeinan do Ia adong ase ahu, ai parlobei hinan do Ia. 16 Humbani 
habayakomni do haganup hita manjalo, ai ma idop ni uhur na marnunut. 17 
Marhitei si Musa do ibere titah, tapi marhitei Jesus Kristus do manjadi 
idop ni uhur ampa hasintongan. 18 Ise pe lang na ongga mangidah 
Nasbata, Anak na sasada in, na bani abingan ni Bapa in, Ia do na 
pabotohkonsi. 19 On do hasaksian ni si Johannes, sanggah roh hubani 
malim ampa halak Lepi hun Jerusalem, na sinuruh ni halak Jahudi na ijai 
al, laho manungkunsi, atap ise do ia. 20 jadi iakuhon do, seng iporsou, nini 
ma: Sedo Ahu Kristus in. 21 Isungkun sidea ma ia: Ise do, anggo sonai? Ai 
si Elias do ham? Jadi nini ma: Seng ahu ai! Ham do nabi na pinarbagah ai? 
Balosni: Lang! 22 Dob ai nini sidea ma hubani: Ise do anggo sonai, ase 
tarbalosi hanami na marsuruh hanami. Aha do hatahononmu pasal ham? 


23 Jadi nini ma: Ahu, ai ma sora na dilo-dilo 1 halimisan: "Papintor ma 
dalan ni Tuhan in!" songon na hinatahon ni nabi Jesayas. 24 Ia na sinuruh 
ai humbani halak Parisei do. 25 Jadi nini sidea ma manungkunsi: Mase ma 
mandidi ham, anggo seng Kristus ham, atap si Elias atap Nabi a1? 26 Jadi 
nini si Johannes ma mambalosi sidea: Ia ahu bah do hudidihon, tapi 
domma jongjong itongah-tongahnasiam Ia, na so tinanda nasiam in, 27 na 
roh hun pudingku, anjaha na hurang talup do ahu, mananggali tali ni 
sipatuni. 28 I Betania do ai masa, idipar ni bah Jordan, ijai do ianan ni si 
Johannes mandidi. 29 Patarni ai ndah si Johannes ma Jesus roh hubani, 
gabe nini ma: Tonggor ma, Ia do biri-biri ni Naibata, na mamorsan dousa 
ni dunia on! 30 Ia do ai na huhatahon ai: I pudingku roh do sada halak, na 
dob parlobei do Ia adong ase ahu, ai parlobei do Ia adong ase ahu. 31 Ahu 
pe seng hutanda hinan Ia, tapi ase talar Ia bani bangsa Israel, ai do ase roh 
ahu mandidihon bah. 32 Dob ai isaksihon si Johannes ma, nini ma: Huidah 
do Tonduy in susur songon asas hun nagori atas anjaha marianan Bani. 33 
Ahu pe seng hutanda hinan Ia. Tapi Ia na marsuruh ahu mandidihon bah, Ia 
do mangkatahon hubangku: Ia hubani ise ndah ho susur Tonduy in anjaha 
marianan Bani, Ia ma sididihon Tonduy Na pansing. 34 Ase domma 
huidah anjaha husaksihon: Ia do Anak ni Naibata. 35 Patarm ai jongjong 
ma use si Johannes ijai rap pakon dua susianni. 36 Jadi sanggah nidahni ai 
Jesus montas, nini ma: Tonggor ma, Ia do biri-biri ni Naibata! 37 Dob 
ibogei susianni na dua ai hatani ai, jadi nrikkon sidea ma Jesus. 38 
Marhusor ma Jesus, gabe 11dah ma sidea mangirikkonsi, jadi nini ma 
hubani sidea: Aha do na panindahannima? Jadi nini sidea ma hubani: Rabbi 
(artini: guru), ija do Ham marianan? 39 Nini ma hubani sidea: Roh ma 
hanima, ase ndah hanima! Jadi roh ma sidea, ndah ma ianami ai, jadi rap 
ma sidea pakonsi sadarmi ai. Tar pukul ompat ma ai. 40 Si Andreas, 
sanina ni si Simon Petrus do sada humbani na dua ai, na mambogei hata ni 
si Johannes ai, anjaha na mangirikhon Jesus ai. 41 Dob ai jumpahsi ma 
lobei si Simon, saninani ai, jadi nini ma dompaksi: Domma jumpah hanami 
Mesias in (artini: Kristus) 42 Ibobai ma ia bani Jesus, ikawahkon Jesus ma 
ia, lanjar nini ma hubani: Si Simon do ho, anak ni si Jonas, si Kepas ma ho 
goranon (artmi: Petrus; batu gingging)! 43 Patar ni ai, sanggah na sihol 


laho Ia hu Galilea, jumpahsi ma si Pilippus. Jadi nini Jesus ma hubani: 
Irikkon ma Ahu! 44 Ai si Pilippus ai hun Betsaida do, ai ma huta ni si 
Andreas ampa si Petrus. 45 Jumpah si Pilippus ma si Natanael, jadi 
ihatahon ma hubani: Domma jumpah hanami Ia, na sinahapkon ni si Musa 
ibagas titah in, sonai homa nabi-nabi ai ma Jesus, anak ni si Josep, na hun 
huta Nasaret. 46 Dob ai nini si Natanael ma hubani: Mintor tarbahen ma 
roh na madear hun Nasaret? Jadi ihatahon si Pilippus ma: Roh ma ho, ase 
ndah ho! 47 lidah Jesus ma si Natanael roh hubani, jadi nini ma pasalsi: 
On ma sada halak Israel na sintong, na so maruhur lekluk ibagas. 48 Nini 
si Natanael ma hubani: Hunja itanda Ham ahu? Jadi nini Jesus ma 
mambalosis1: Sanggah lape idilo si Pilippus ho, domma huidah ho itoruh 
ni hayu ara ai. 49 Nini si Natanael ma hubani: Rabbi, Ham do Anak ni 
Naibata, Ham do Raja ni Israel. 50 Jadi nini Jesus ma mambalosisi: Halani 
na huhatahon ai do bam: Huidah do ho itoruh ni hayu ara ai, ase porsaya 
ho. Sibanggalhonon ni ai ope idahonmu! 51 Lanjar nini ma hubani: Na 
sintong tumang do na huhatahon bannima: Idahonnima do mungkab nagori 
atas anjaha naik-turun malekat ni Naibata marayak Anak ni jolma in. 


2:1 Anjaha bani ari patoluhon adong ma na marunjuk 1 huta Kana, na 1 
nagori Galilea, anjaha ijai do inang ni Jesus. 2 Jesus pe ampa susiami ai 
iontang do bani pesta ai. 3 Jadi dob hurangan anggur sidea, ihatahon inang 
ni Jesus ma hubani: Seng dong be anggur ni sidea! 4 Jadi nini Jesus ma 
hubani: Aha urusanmu bangku, inang? Seng roh ope panorangku. 5 Nini 
inangni ai ma hubani siparugas ai: Barang aha ihatahon bani nasiam, bahen 
nasiam ma! 6 Mangihutkon adat parburihon ni halak Jahudi, adong do ijai 
onom gusi siat dua ronsi tolu bat (sada bat ai ma * 40 liter). 7 Ihatahon 
Jesus ma hubani sidea: Goki nasiam ma gusi in bani bah! Jadi gok tumang 
ma ibahen sidea. 8 Dob ai nini ma hubani sidea: Tahui nasiam ma hunjin, 
anjaha boan nasiam ma hubani kopala ni pesta on! Jadi iboan sidea ma. 9 
Dob idai kopala ni pesta ai bah na dob salih gabe anggur ai, seng ibotoh 
hunja harohami ai, pitah siparugas na manahui ai do hansa mambotoh ai, 
idilo ma siparunjuk ai, 10 anjaha nini ma hubani: Haganup halak mambere 
parlobei anggur sidearan, dob bosur pe, ase ibere tar na hurang daini. Tapi 


anggo ham, isimpan ham do anggur sidearan ronsi sonari. | | Ase ai ma 
tanda na parlobei, na binahen ni Jesus i huta Kana, na 1 Galilea, laho 
patalar hasangaponni, gabe porsaya ma susianni Bani. 12 Dob salpu ai, 
tuad ma Ia hu Kapernaum rap pakon inangni, ampa saninani ampa susianni, 
anjaha ijai ma sidea tar hundokah. 13 Halani domma dohor pesta Paska ni 
Jahudi, jadi tangkog ma Jesus hu huta Jerusalem. 14 Jadi jumpahsi ma 
hundul i rumah panumbahan ai partiga-tiga lombu, biri-biri pakon asas 
ampa situkari duit. 15 Jadi ipauli Jesus ma tali bahen lonsing-lonsing, 
anjaha iusir ma sidea haganup hun rumah panumbahan ai rap pakon 
biri-biri ampa lombu, isampakkon ma duit ni sipanukari ai, anjaha 
ipantunggalingkon ma meja ni sidea. 16 Dob ai nini ma hubani partiga-tiga 
asas ai: Boan nasiam ma in hunjon! Ulang bahen nasiam rumah ni Bapa 
gabe rumah partiga-tigaan! 17 Jadi idingat susianni ma hata na tarsurat in: 
Ringis mangkopkop rumahmu do mangankon ahu. 18 Dob ai nini Jahudi 
ma mambalosisi: Aha ma tanda patuduhonmu bannami, paboa na boi sonin 
bahenonmu? 19 Jadi nini Jesus ma mambalosi sidea: Parseda nasiam ma 
rumah panumbahan on, dob ai pajongjongonku ma in ibagas tolu ari. 20 
Dob ai nini Jahudi ma: Ompat puluh onom tahun do dokahni ipauli rumah 
panumbahan on, ia Ham, ibagas tolu ari nimu pajongjongonmu in? 21 Tapi 
angkulani ai do rumah panumbahan, na hinatahoni ai ijai. 22 Ase, dob 
puho Ia humbani na matei idingat susianni ai ma hata ondi, gabe porsaya 
ma sidea bani hata ni surat in ampa bani hata na hinatahon ni Jesus. 23 
Anjaha sanggah 1 huta Jerusalem Ia, bani pesta Paska ai, buei do na gabe 
porsaya bani goranni, dob ndah sidea tanda na binahenni ai. 24 Tapi seng 
ihaporsayai Jesus sidea, halani itanda do sidea haganup. 25 Anjaha seng 
porlu Bani hasaksian ni atap ise pe pasal jolma in, ai ibotoh do na ibagas 
uhur ni jolma in. 


3:1 Ase adong ma sada halak humbani Parisei, na margoran si 
Nikodemus, pangintuai ni halak Jahudi. 2 Na roh do ia borngin-borngin 
marayaksi, anjaha nini ma hubani: Rabbi, ibotoh hanami do Ham guru na 
roh humbani Naibata, ai seng tarhorjahon atap ise tanda songon na 
binahenmu in, anggo seng Naibata hasomamni. 3 Dob ai nini Jesus ma 


mambalosis1: Na sintong tumang do na huhatahon bamu: Anggo seng 
tubuh halak paduahalihon, seng tarbahensi mangidahharajaon ni Naibata! 
4 Ihatahon si Nikodemus ma hubani: Sonaha ma tarbahen use tubuh halak, 
anggo domma matua? Mintor tarulakisi ma masuk hu partapaan, ase 
itubuhkon inangni use! 5 Nini Jesus ma mambalosisi: Na sintong tumang 
do na huhatahon on bamu: Anggo seng tubuh halak humbani bah pakon 
Tonduy, seng tarmasukisi harajaon ni Naibata. 6 Aha tubuh humbani 
daging, ai ma daging, anjaha aha tubuh humbani Tonduy, ai ma tonduy. 7 
Ulang ma longang uhurmu, halani huhatahon bamu: Maningon tubuh 
nasiam padua-halihon. 8 Na mangombus do logou dompak rosuh ni 
uhurni, ibogei ham do pardongosni, tapi seng ibotoh ham hunja rohni atap 
huja lahoni. Sonai do ganup na dob tubuh humbani Tonduy. 2 Dob ai nini 
si Nikodemus ma mambalosisi: Sonaha ma parjadini ai? 10 Jadi nini Jesus 
ma mambalosisi: Ham guru ni halak Israel, lang ibotoh ham in? 11 Na 
tongon tumang do na huhatahon on bamu: Na bibotohnami do ihatahon 
hanami, anjaha na niidahnami do isaksihon hanami, tapi seng ijalo nasiam 
hasaksiannami. 12 Gari na i duma on huhatahon bani nasiam, seng porsaya 
nasiam, mintor porsaya ma nasiam, anggo huhatahon bani nasiam na 1 
nagori atas? 13 Anjaha seng dong na naik hu nagori atas, sobali na susur 
hun nagori atas in, in ma Anak ni jolma in. 14 Anjaha songon na dob 
pinagijang ni si Musa ulog i halimisan, sonai do pagijangon Anak ni jolma 
in, 15 ase dapotan hagoluhan na sadokah ni dokahni sagala na porsaya 
Bani. 16 Ai sonon do holong ni uhur ni Naibata bani dunia on, pala do 
Anakni na sasada in iberehon, ase ulang magou ganup na porsaya Bani, 
tapi ase hagoluhan na sadokah ni dokahni bani. 17 Ai seng isuruh Naibata 
Anakni in hu dunia on, laho manguhumi dunia on, tapi ase maluah do dunia 
on marhiteihonsi. 18 Seng siuhumon na porsaya Bani, tapi na so porsaya 
domma hona uhum, halani lang porsaya ia bani Goran ni Anak sasada ni 
Naibata. 19 Tapi on ma uhum ai: Domma roh na lihar in hu dunia on, tapi 
holongan do uhur ni jolma bani na golap in ase bani na lihar in, ai na jahat 
do horja ni sidea. 20) Ai ganup na mangkorjahon na masambor, sogam do 
uhurni bani na lihar in, anjaha seng ijumpahkon na lihar in, ase ulang talar 
horjani ai. 21 Tapi na mangkorjahon hasintongan in, jumpahkon do na 


lihar in, ase talar horjani ai, ai ibagas Naibata do ihorjahon ai. 22 Dob ai 
laho ma Jesus rap pakon susianni hu tanoh Judea, anjaha soh ijai lobei rap 
pakon sidea lanjar mandidi. 23 Anjaha si Johannes pe mandidi do 1 Aenon, 
dohorhon huta Salim, ai buei do bah ijai. Marrohan do halak hujai, laho 
padidihon dirini. 24 Ai seng tartutup ope si Johannes yjia. 25 Jadi tarjadi 
ma parsualon bani susian ni si Johannes ampa sada halak Jahudi pasal 
parburihan. 26 Roh ma sidea bani si Johannes, anjaha nini sidea ma 
dompaksi: Rabbi, halak ondi, na roh hubamu 1 dipar ni bah Jordan, ai ma 
na sinaksihonmu ondi, tonggor ham ma, mandidihon do Ia nuan, anjaha 
marrohan do ganup halak Bani. 27 Dob ai nini si Johannes ma mambalosi: 
Seng tarbuat jolma atap aha pe, anggo seng na binere ai bani hun nagori 
atas. 28 Hanima sandiri do saksingku, sanggah huhatahon: Sedo ahu 
Kristus in, tapi na sinuruh do ahu parlobeini. 29 Simada tunangan, ai do 
siparunjuk. Ia huan-huan ni siparunjuk, na jongjong patangi-tangisi, 
marmalas ni uhur do halani sora ni siparunjuk ai. Malas ni uhur na sonai do 
na adong bangku. 30 Anggo Ia, patut do lambin banggal, tapi ahu lambin 
etek ma. 31 Na roh hun datas, Ia do na mangatasi haganup. Na hun tanoh 
on, partanoh on do ai, anjaha pasal na 1 tanoh on do isahapkon, na roh 
hundatas, Ia do na mangatasi haganup. 32 Na midahni ampa na binogeini 
do isaksihon, tapi seng dong na manjalo hasaksianmni ai. 33 Halak na 
manjalo hasaksianni ai, iakui do, paboa parsintong do Naibata. 34 Ai na 
sinuruh ni Naibata, la do na mansahapkon hata ni Naibata, anjaha seng 
marsibar Ia mambere Tonduy in. 35 Holong do uhur ni Bapa in bani Anak 
in, anjaha haganup do iondoskon hubagas tangamni. 36 Na porsaya bani 
Anak in, dapotan hagoluhan na sadokah ni dokahni, tapi na so mambalosi 
Anak in, seng idahonni ai hagoluhan, tapi ringis ni Naibata do totap bani. 


4:1 Jadi dob ibotoh Tuhan in, na dob ibogei Parisei, bueinan do susian 
ampa na nididim marimbang si Johannes. 2 age pe seng Jesus sandiri 
mandidihon, tapi susianni do, 3 itadingkon ma Judea, anjaha mulak ma Ia 
hu Galilea. 4 Tapi maningon bontasonni do nagori Samaria. 5 Jadi das ma 
Ia hu sada huta na i Samaria, na margoran Sikar, dohorhon juma, na binere 
ni si Jakob bani si Josep, anakni ai. 6 Ijai do parigi ni si Jakob. Jadi halani 


na dob loja Jesus na mardalan ai, hundul ma Ia ilambung ni parigi ai, 
anjaha tar tongah arian ma ai. 7 Dob ai roh ma sada boru Samaria, laho 
manahui bah. Jadi nini Jesus ma hubani: Bere ham ma bangku bahmu in 
otik! 8 Ia susianni ai, domma laho hu huta mamboli bohal. 9 Jadi nini boru 
Samaria ai ma hu-Bani: Mase Ham, halak Jahudi, mangindo bah inumon 
humbangku, boru Samaria? Ia halak Jahudi seng marparsaoran ai pakon 
halak Samaria. 10 Dob ai nini Jesus ma mambalosisi: Ambit itanda ham 
sibere-bere ni Naibata ampa na mangindo bah inumon humbamu, gabe 
ham ma mangindo hum-Bani, jadi bereonni ma bamu bah na maggoluh. 11 
Jadi nini naboru ai ma hubani: Tuan, gari tahu-tahu seng dong Bamu, 
anjaha bagas do parigi on, mintor hunja ma adong Bamu bah na 
manggoluh? 12 Mintor banggalan ma Ham ase ompungta si Jakob, na 
mamberehon parigi on bannami? Ia do na minum hunjin, anakni ampa 
pinahamni. 13 Dob ai nini Jesus ma mambalosisi: Sagala na minum 
humbani bah on mangulaki horahan do, 14 tapi na manginum bah 
sibereonkai, seng horahan be ia sadokah ni dokahni. Ia bah sibereonkai 
gabe bah tubuh do ai ibagas dirini, na marjullak-jullak ronsi hagoluhan 
sisadokah ni dokahni. 15 Dob ai nini naboru ai ma hubani: Tuan, bere Ham 
ma bangku bah na sonai ai, ase ulang horahan be ahu, anjaha ulang pala be 
sai roh hujon laho manahui. 16 Ihatahon Jesus ma hubani: Laho ma ham, 
dilo ham ma pargotongmu, dob ai roh ma ham hujon! 17 Dob ai nini 
naboru ai ma mambalosi: Seng dong pargotongku. Nini Jesus ma hubani: 
Tongon do hatamu, seng dong pargotongmu. 18 la ham domma lima hali 
laho, anjaha dalahi na rap pakon ham sisonari ai, sedo pargotongmu a1, ase 
na sintong do na hinatahonmu ai. 19 Jadi nini naboru ai ma hu-Bani: Tuan, 
huahap nabi do Ham! 20 Ia ompungnami 1 dolog an do martonggo, hape 
nasiam mangkatahon, Jerusalem do ianan martonggo. 21 Nini Jesus ma 
hubani: Porsaya ma ham Bangku inang, na roh ma panorangni, seng be 1 
dolog an atap i Jerusalem nasiam marsombah bani Bapa in. 22 Isombah 
nasiam do na so tinanda nasiam, tapi anggo hanami na tinandanami do 
isombah hanami, ai halak Jahudi do harohan ni haluahon. 23 Na roh ma 
panorangni, anjaha domma roh ai nuan, gabe ibagas Tonduy ampa 
hasintongan ma sagala partonggo na sintong martonggo hubani Bapa in, ai 


partonggo na sonai do ipangindo Bapa in. 24 Tonduy do Naibata, ase 
sagala na martonggo hu-Bani, maningon do martonggo ibagas Tonduy 
ampa hasintongan. 25 Nini naboru ai ma hu-Bani: Hubotoh, ia Mesias in 
(ai ma Kristus), maningon do roh. Roh honsi Ia, baritahononni ma ganupan 
ai bannami. 26 Ihatahon Jesus ma hubani: Ahu do in, na marsahap pakon 
ham! 27 Dob sonai, roh ma susianni, anjaha longang do uhur ni sidea, 
halam na marsahapi ai Ia pakon naboru ai. Tapi sahalak pe seng dong na 
manungkun: Aha sungkunonmu? atap: Aha sahapkononmu bani? 28 
Itadingkon naboru ai ma pangalopan ni bahni, mulak ma ia hu huta lanjar 
nini ma hubani halak na ijai ai: 29 Eta nasiam! Tonggor nasiam ma sada 
halak, na patugahkon bangku haganup na dob ongga huhorjahon, atap Ia 
do Kristus in. 30 Gabe luar ma sidea hun huta ai laho marayaksi. 31 
Sanggah sonai, nini susianni ai ma mangojursi: Mangan ma Guru in! 32 
Tapi nini ma bani susianni a1: Adong do sipanganon Bangku, na so 
binotohnima! 33 Gabe nini susian ai ma samah sidea: Ai adong do nani, na 
mamboban sipanganon hu-Bami? 34 Ihatahon Jesus ma hubani sidea: 
Sipanganon do ai Bangku, mangkorjahon rosuh ni na marsuruh Ahu ampa 
mandobkon lahoamni. 35 Ai lang ihatahon hanima: Ompat bulan nari 
Jumpah ma pariama? Tapi huhatahon ma bannima: Mangkawah ma 
hanima, tonggor hanima ma juma in, domma gorsing, boi ma sabion. 36 
Manyjalo upah ma sipanabi anjaha patumpuhon buah hu hagoluhan na 
sadokah ni dokahni, ase rap marmalas ni uhur sipartidah pakon sipanabi. 
37 Ai ijon ma sintong hata, na mangkatahon: Na sada martidah, na legan 
manabi. 38 Ahu do marsuruh hanima manabi na so hinalojahonnima. Na 
legan do mangkorjahon, gabe isambat hanima do horja m sidea. 39 Jadi 
buei ma halak Samaria na 1 huta ai na gabe porsaya Bani, halani hasaksian 
ni naboru a1 na mangkatahon: Haganup, na dob huhorjahon ipatugah do 
bangku. 40 Das-honsi halak Samaria ai bani Jesus, ielek-elek sidea ma Ia 
tondok bani sidea, jadi ijai ma Ia dua ari. 41 Anjaha lambin bueini do na 
porsaya bani hata ni Jesus. 42 Nini sidea ma bani puang-puang ai: Seng be 
halan hatamai mambahen porsaya hanami. Domma itangar hanami 
sandiri, anjaha ibotoh hanami, Ia do tongon Sipaluah duma on. 43 Jadi dob 
salpu na dua ari ai, misir ma Ia hunjai laho hu Galilea. 44 Ai Jesus sandiri 


do manaksihon, na so marsangap nabi 1 tanoh hagodanganm. 45 Jadi 
dashonsi Ia 1 Galilea, 1jalo halak Galilea do Ia, halani na dob ndah sidea 
haganup na binahemn 1 Jerusalem bani ari raya ai, ai sidea pe dihut do bani 
pesta ai. 46 Anjaha laho do Ia use hu Kana, na 1 Galilea, iananni ondi 
mambahen anggur humbani bah. Jadi adong ma ijai pagawai ni raja, 
boritan do anakni i Kapernaum. 47 Jadi dob ibogei, na dob roh Jesus hun 
nagori Judea hu nagori Galilea, ijumpahkon ma Ia, ielek-elek ma, ase tuad 
la pamalum anakni, na mangkatarhatos ai. 48 Jadi ihatahon Jesus ma 
hubani: Anggo seng ndah nasiam tanda ampa halongangan, seng na 
porsaya nasiam. 49 Jadi iahatahon pagawai ai ma: Sai tuad ma Ham tuan 
sanggah lape matei anakkai. 50 Ihatahon Jesus ma hubani: Mulak ma ham, 
manggoluh ma anakmu ai! Porsaya do halak ai bani hata, na hinatahon ni 
Jesus bani, lanjar laho ma ia. 51 Sanggah tuad ia, ialo-alo jabolonni ma ia, 
laho patugahkon, na dob manggoluh anakni ai. 52 Ipapangkei ma humbani 
sidea panorangni, barang sadihari malum iahap. Jadi nini sidea ma: 
Nantuari, hira-hira pukul sada do surut pane-pane ai humbani. 53 Idingat 
bapani ai ma, pala ai ma tongon panorangni sanggah ihatahon Jesus bani: 
Na manggoluh ma anakmu ai. Gabe porsaya ma ia pakon haganup 
parrumahni. 54 Ase ai ma tanda na paduahon, na binahen ni Jesus use, dob 
mulak Ia hun Judea hu Galilea. 


5:1 I pudi ni ai adong ma pesta ni halak Jahudi, jadi tangkog ma Jesus hu 
Jerusalem. 2 I Jerusalem, 1 lambung ni horbangan biri-biri ai, adong do 
sada paridian, na margoran Bethesda bani hata Heber, adong do lima 
sopou-sopou ijai. 3 Martibalan do ijai buei halak na boritan, na mapitung, 
na oyangon ampa na matei lopah, na paima-imahon bani pargunsang ni bah 
ai, 4 ai turun do marnombas malekat ni Naibata manggunsang bah ai. 
Anjaha na parlobei masuk hu bagas, dob hona gunsang bah ai, malum ma 
atap aha pe naboritni. 5 Adong do 1jai sada halak, na dob tolu puluh ualuh 
tahun dokahni boritan. 6 Dob ndah Jesus ia tibal ijai, anjaha ibotoh, sonai 
ma dokahni ijai, gabe nini ma dompaksi: Sihol malum ham? 7 Nini na 
boritan ai ma mambalosisi: Ham tuannami, seng dong dihadihangku, na 
mangabingkon ahu hu paridian in bani pargunsang ni bah in, ai rohhonsi 


ahu, domma adong na legan manlobei ahu turun. 8 Nini Jesus ma hubani: 
Jongjong ma ham, angkat ma podomanmu in, laho ma ham! 9 Jadi mintor 
jorgit ma halak ai, iangkat ma podomamni, lanjar laho ma ia. Tapi ari Sabat 
do na sadari ai. 10 Jadi ihatahon halak Jahudi ma bani halak na pinamalum 
ai: Ari Sabat do arian on, seng bulih boanonmu podomanmu! 11 Nini ma 
mambalos1: Halak, na pamalum ahu, la do mangkatahon bangku: Angkat 
ma podomanmu, anjaha laho ma. 12 Isungkun sidea ma ia: Ise 
mangkatahon bam: Angkat ma anjaha laho ma? 13 Tapi seng itandai na 
boritan ai Ia, ai domma laho Jesus, halani buei do jolma bani tanan ai. 14 
Dob salpu ai, jumpah Jesus ma 1a 1 rumah panumbahan, gabe nini ma 
hubani: Tonggor ma, domma jorgit ham. Ulang be nunut mardousa, ase 
ulang sogop bamu siparahan. 15 Jadi laho ma halak ai, ihatahon ma bani 
halak Jahudi, paboa Jesus do na pamalumkonsi. 16 Jadi iparburu halak 
Jahudi ma Jesus, halani ibahen sonai bani ari Sabat. 17 Tapi nini Jesus ma 
mambalosi sidea: Na marhorja do Bapa ronsi nuan, Ahu pe marhorja do. 
18 Halani ai lambin ipindahi Jahudi ma dalan laho mamunuhsi, ai seng be 
pitah ari Sabat isedai, tapi igoran do homa Naibata Bapani, anjaha ipados 
dirini pakon Naibata. 19 Jadi nini Jesus ma mambalosi sidea: Na sintong 
tumang do na huhatahon on bani nasiam: Aha pe lang tarhorjahon Anak in 
humbani dirini sandiri, pitah na midahni do ihorjahon Bapa in. Ai aha na 
hinorjahon ni Bapa in, ai do homa ihorjahon Anak in. 20 Ai holong do 
uhur ni Bapa in bani Anak in, anjaha haganup do ipatuduhkon Bani na 
hinorjahonni, anjaha patuduhkononni ope Bani horja sibanggalan hunjon, 
ase longang uhurnasiam. 21 Ai songon pamuhoi ni Bapa in bani na matei, 
laho pagoluhkon sidea, sonai do Anak in, ipagoluh do atap ise, na sihol 
pagoluhomni. 22 Ai seng dong na iuhumi Bapa in, tapi domma iondoskon 
haganup panguhumon in bani Anak in. 23 Ase haganup pasangap Anak in, 
songon parpasangap ni sidea bani Bapa in. Na so pasangaphon Anak in, ai 
ma na so pasangap Bapa in, na marsuruhsi. 24 Na sintong tumang do na 
huhatahon on bani nasiam: Barang ise, na manangihon hatangku anjaha 
porsaya bani na marsuruh Ahu, domma das bani hagoluhan na sadokah ni 
dokahni, seng pala be ia hu paruhuman, domma mandipar ia humbani 
hamateian hu hagoluhan. 25 Na sintong tumang do na huhatahon bani 


nasiam: Na roh ma panorangni, anjaha domma masa ai nuan, bogeion ni na 
matei in ma sora ni Anak ni Naibata, gabe manggoluh ma na mambogeisi. 
26 Ai songon Bapa in pargoluh ibagas dirini, lanjar sonai do ibere bani 
Anak in, ase pargoluh Ia ibagas dirini. 27 Anjaha ibere do Bani kuasa 
manguhumi, halani Anak ni jolma Ia. 28 Ulang ma longang uhurnasiam 
pasal ai, ai na roh ma panorangni, bogeion ni haganup halak na i tanoman 
in ma sorani, 29 jadi mandarat ma, sihorjahon na madear puho hu 
hagoluhan, tapi sihorjahon na jahat puho bani uhum. 30 Seng tarhorjahon 
Ahu atap aha pe humbani diringku sandiri, domu hubani na hubogei do 
panguhumhu, anjaha pintor do uhumhu, halani seng hupindahi rosuh ni 
uhurhu, rosuh ni na marsuruh Ahu do. 31 Anggo Ahu manaksihon pasal 
diringku, seng na sintong hasaksiankai. 32 Adong do na legan manaksihon 
Ahu, anjaha hubotoh sintong do hasaksiamni ai pasal Ahu. 33 Domma 
isuruh nasiam na marayak si Johannes, anjaha domma isaksihon 
hasintongan ai. 34 Ia Ahu, seng huporluhon hasaksian ni jolma, tapi 
husahapkon pe ai, andohar maluah nasiam. 35 Palita na gara anjaha na 
marsinalsal do ia, anjaha marosuh do nasiam tongkin marmalas ni uhur 
ibagas sondangm ai. 36 Adong do hasaksian bangku na surungan humbani 
si Johannes, ai horja, na niondoskon ni Bapa in Bangku, sidobhononku, in 
ma horja na hubahen in, in do manaksihon paboa na isuruh Bapa in do 
Ahu. 37 Anjaha Bapa na marsuruh Ahu pe isaksihon do Ahu. Seng ongga 
ibogei nasiam sorani, anjaha rupani pe seng ongga iidah nasiam. 38 Hatani 
pe seng marianan ibagas nasiam, ai seng porsaya nasiam bani na sinuruhni. 
39 Ipareksa nasiam do Surat in, ai jumpah nasiam do ijin, nini uhurnasiam, 
hagoluhan na sadokah ni dokahni. Surat in do tongon na manaksihon pasal 
Ahu. 40 Tapi seng ra nasiam roh hu-Bangku, ase dapotan hagoluhan 
nasiam. 41 Seng hujalo hasangapon humbani jolma. 42 Tapi hutanda do 
nasiam, seng dong holong dompak Naibata bani nasiam. 43 Roh do Ahu 
ibagas goran m Bapa, hape seng ijalo nasiam Ahu. Tapi anggo roh na 
legan ibagas goranni sandiri, ijalo nasiam do anggo ai. 44 Sonaha ma 
tarbahen nasiam porsaya, ai marsijaloan sangap do nasiam samah nasiam, 
tapi anggo sangap na humbami Naibata na sasada in, seng ipindahi nasiam. 
45 Ulang ma 1agan nasiam, Ahu mangaduhon nasiam bani Bapa in. Adong 


do na mangaduhon nasiam, ai ma si Musa, hatengeran ni uhurnasiam ai. 46 
Ai ambit na porsaya nasiam bani si Musa, porsaya do nasiam age Bangku, 
ai pasal Ahu do isuratkon. 47 Tapi anggo seng porsaya nasiam bani 
suratni, sonaha ma porsaya nasiam bani hatangku? 


6:1 Dob salpu ai, idipari Jesus ma tao Galilea, ai ma tao Tiberias. 2 Buei 
do halak mangirikkonsi, halani ndah sidea tanda halongangan, na 
binahenni bani halak na boritan. 3 Jadi tangkog ma Jesus hu dolog, laho 
hundul hujai rap pakon susianni. 4 Tapi dohor ma Paska, ai ma ari raya ni 
Jahudi. 5 Sanggah mangkawah Jesus anjaha ndah roh buei halak hu 
lobeini, jadi nini ma dompak si Pilippus: Hunja ma bolionta ruti, ase 
mangan sidea in? 6 Tapi ihatahon pe sonai, na laho manlajousi do, ai 
ibotoh do aha sibahenomni. 7 Ibalosi si Pilippus ma Ia: Harga dua ratus 
dinar pe ruti seng sungkup bani sidea, ase ganup sidea manjalo otik bei. 8 
Jadi marbalos ma hubani sahalak humbani susianni ai, ai ma si Andreas, 
anggi ni si Simon. 2 Adong do ijon sada dakdanak, na mamboan lima ruti 
pakon dua dengke, tapi sadiha ma in bani na sain buei? 10 Tapi nini Jesus 
ma: Hatahon hanima ma hundul jolma in! Adong do bolag sampalan ijai, 
gabe hundul ma dalahi ijai hira-hira lima ribu halak buemi. 11 Ase ibuat 
Jesus ma ruti ai, anjaha dob ihatahon tarima kasih, ipambere ma bani na 
hundul ai; anjaha sonai do homa dengke ai, atap sadiha nini uhur ni sidea. 
12 Ase dob bosur sidea, nini ma dompak susiamni ai: Patumpu hanima ma 
teba-teba in, ase ulang soya. 13 Jadi ipatumpu sidea ma, anjaha adong do 
sapuluh dua bantei teba-teba humbani na lima ruti ai, na so bois na mangan 
al. 14 Ase dob ndah simbuet ai tanda na binahen ni Jesus ai, nini sidea ma: 
On ma tongon nabi ia, na sihol roh hu dunia on. 15 dob ibotoh Jesus, na 
sihol roh sidea manangkapsi, laho pabangkithonsi gabe raja, jadi surut ma 
sahalaksi hu dolog. 16 Ase dob bod ari, tuad ma susianni ai hu tao ai. 17 
Imasuki sidea ma sada parau, anjaha idipari sidea ma tao ai laho hu 
Kapernaum. Domma pala golap ari, tapi lalab do seng roh Jesus 
manjumpahkon sidea. 18 Anjaha mangombus ma logou na gogoh, gabe 
margilumbang ma tao ai. 19 Jadi dob marluga sidea hira-hira dua atap tolu 
paal daohni, ndah sidea ma Jesus mardalan iatas tao ai, roh mandohori 


parau ai, gabe mabiar ma sidea. 20 Tapi nini ma dompak sidea: Ahu do 
on, ulang mabiar! 21 Sihol pamasukon ni sidea ma Ia hu parau a1, mintor 
das ma parau ai hu pasir situjuon ni sidea ai. 22 Patarm ai ibotoh na 
mabuei, na 1 dipar ni tao ai ma, na so adong 1jai parau na legan sobali na 
sasada ai, anjaha na so dihut Jesus masuk hu parau ai rap pakon susianni, 
pitah susianni ai do na misir. 23 Tapi marrohan do parau hun Tiberias 
dohor hu ianan parmanganan ruti, na tinonggohon ni Tuhan in. 24 Ase dob 
ndah halak na mabuei ai, na so ijai be Jesus, age susianni ai pe, imasuki 
sidea ma use parau ai, anjaha laho ma sidea hu Kapernaum mangindahi 
Jesus. 25 Jadi dob jumpah sidea Ia 1 dipar ni tao ai, nini sidea ma hu-Bani: 
Guru, sadihari do Ham hujon? 26 Nini Jesus ma mambalosi sidea: Na 
sintong tumang do na huhatahon on bani nasiam, ipindahi nasiam pe Ahu, 
sedo halani na dob ndah nasiam tanda in, tapi halani na bosur ai do nasiam 
mangan ruti ai. 27 Ulang ma sipanganon na laho salpu horjahon nasiam, 
tapi sipanganon na totap ronsi hagoluhan sisadokah ni dokahni ma, na 
sihol bereon ni Anak ni jolma in bani nasiam. Ai Ia do na tinokanhon ni 
Bapa in, Naibata. 28 Dob ai nini sidea ma hu-Bani: Aha ma 
sibahenonnami, ase ihorjahon hanami horja harosuh ni Naibata? 29 Nini 
Jesus ma mambalosi sidea: On do horja harosuh ni Naibata, ase porsaya 
nasiam bani Na sinuruhni. 30 Dob ai nini sidea ma: Aha tanda ibahen Ham, 
ase ndah hanami gabe porsaya hanami Bamu? Aha ihorjahon Ham? 31 Ia 
ompungnami, mangan manna do 1 halimisan, songon na tarsurat in: Ibere 
do ruti hun nagori atas panganon ni sidea. 32 Jadi nini Jesus ma hubani 
sidea: Sedo si Musa na mambere ruti bani nasiam hun bagori atas, tapi 
Bapangku do mambere ruti na tongon bani nasiam hun nagori atas. 33 Ai 
na susur hun nagori atas, in do sibere hagoluhan hu dunia on, in do ruti na 
humbani Naibata. 34 Dob ai nini sidea ma: Tuhan, ruti na sonin ma 
tongtong bere Ham bannami. 35 Nini Jesus ma hubani sidea: Ahu do ruti 
hagoluhan in. Barang ise na roh hu-Bangku, seng anjai loheian be ia, 
anjaha na porsaya Bangku, seng anjai horahan be ia. 36 Tapi domma 
huhatahon bani nasiam: lidah nasiam do namin Ahu, tapi seng porsaya 
nasiam. 37 Haganup na binere ni Bapa in Bangku, in do na roh hu-Bangku, 
anjaha seng anjai pabalionku na roh hu-Bangku. 38 Ai seng susur Ahu hun 


nagori atas, laho mambahen rosuh ni uhurhu, rosuh ni uhur ni na marsuruh 
Ahu do. 39 Anjaha on do rosuh ni uhur ni na marsuruh Ahu, ase ulang 
magou hubahen age sada humbani haganup, na dob niondoskomni in 
Bangku, ase hupagoluh in tene bani ari parpudi. 40 Ai on do rosuh ni uhur 
ni na marsuruh Ahu, ase haganup na mangidah Anak in anjaha porsaya 
Bani, dapotan hagoluhan na sadokah ni dokahm, anjaha papuhoonku do ia 
bani ari parpudi. 41 Jadi marungut-ungut ma halak Jahudi dompaksi halani 
hatani ai: "Ahu do ruti, na susur hun nagori atas," 42 gabe nini sidea ma: 
Ai lang Ia do Jesus, anak ni si Josep, anjaha ai lang itandai hita do bapani 
pakon mangni? Mase ma ihatahon: Na susur hun nagori atas do Ahu? 43 
Nini Jesus ma mambalosi sidea: Ulang nasiam marungut-ungut! 44 Ise pe 
lang na boi roh hu-Bangku, anggo seng Bapa in, na marsuruh Ahu, 
manogusi, anjaha Ahu do na papuhohonsi bani ari parpudi. 45 Adong do 
tarsurat bani buku ni nabi-nabi: Na niajaran ni Naibata do sidea ganupan. 
Haganup na manangihon Bapa in anjaha marguru hu-Bani, in do na roh 
hu-Bangku. 46 Seng dong halak na dob ongga mangidah Bapa in, sobali 
na roh humbani Bapa in, la do na dob mangidah Bapa in. 47 Na tongon 
tumang do na huhatahon on bani nasiam: Barang ise na porsaya, parrupel 
do 1a bani hagoluhan sisadokah ni dokahni. 48 Ahu do ruti hagoluhan in. 
49 Na mangan manna do ompungnasiam i halimisan, anjaha matei do. 50 
On do ruti na susur hun nagori atas, ase ulang matei na mangankonsi. 51 
Ahu do ruti na manggoluh, na susur hun nagori atas. Barang ise na mangan 
ruti on, manggoluh do ia sadokah ni dokahni. Ia ruti sibereonkai bahen 
hagoluhan ni dunia on, in ma dagingku. 52 Dob ai marsual ma halak 
Jahudi samah sidea, nini ma: Sonaha ma boi Halak on mambere dagingni 
in panganonta? 53 Jadi ihatahon Jesus ma hubani sidea: Anggo seng 
pangan nasiam daging ni Anak ni jolma in, anjaha seng iinum nasiam 
darohni, seng dapot nasiam hagoluhan in. 54 Na mangankon dagingku 
anjaha na manginum daroh ku dapotan hagoluhan na sadokah ni dokahni, 
anjaha papuhoonku do ia bani ari parpudi. 55 Ai sipanganon na tongon do 
dagingku, anjaha sitinumon na tongon do darohku. 56 Barang ise na 
mangankon dagingku anjaha na manginum darohku, ai do na marianan 
ibagas Ahu anjaha Ahu ibagas ia. 57 Songon parsuruh ni Bapa Sipargoluh 


in Bangku, gabe manggoluh Ahu marhitei Bapa in, sonai do manggoluh 
marhitei Ahu na mangankon Ahu. 58 On do ruti na susur hun nagori atas, 
tapi seng songon na pinangan ni ompung-ompung ondi, hape matei do. Na 
mangankon ruti on manggoluh do ronsi sadokah ni dokahni. 59 In ma hata 
ni Jesus, sanggah mangajari la 1 parguruan 1 huta Kapernaum. 60 Ase buei 
ma humbani susianni na manangar hata ai, mangkatahon: Hata na koras do 
in, ise ma ra pabogei-bogei in? 61 Ibotoh Jesus ma, na dob marungut-ungut 
susianni ai pasal ai, gabe nini ma dompak sidea: Mintor halani in ma 
hanima sangsi? 62 Sonaha ma anggo ndah hanima holi Anak ni jolma in 
naik hu iananni hinan? 63 Tonduy in do pagoluhkon, seng marguna anggo 
daging in. Ia hata na huhatahon bannima, Tonduy do in ampa hagoluhan. 
64 Tapi adong do deba humbannima na so porsaya. Ia Jesus ibotoh hinan 
do humbani mungkahni, ise sidea na so porsaya ampa na sihol 
mantahihonsi. 65 Jadi nini ma: Halani ai ma ase huhatahon bannima, paboa 
na so tarbahen atap ise roh hu-Bangku, anggo seng na binerehon ai bani 
marhitei Bapa in. 66 Buei ma humbani susianni ai, na manadingkonsi 
hunjia nari, seng be ihasomami sidea Ia. 67 Jadi nini Jesus ma hubani na 
sapuluh dua ai: Ai seng dihut hanima sihol laho? 68 Ibalosi si Petrus ma 
Ia: Hubani ise ma hanami laho Tuhan? Bamu do hata hagoluhan sisadokah 
ni dokahni! 69 Anjaha domma ihaporsayai anjaha itanda hanami: Ham do 
Na pansing ni Naibata! 70 Ibalosi Jesus ma sidea: Ai lang sapuluh dua do 
hanima, na dob hupilih in? Tapi sibolis do sada humbannima. 7! Si Judas, 
anak ni si Simon Iskariot do, na hinatahonni ai. Ia do na mantahihonsi use, 
ai ma sahalak humbani na sapuluh dua in. 


7:1 Dob salpu ai, idalani Jesus ma tanoh Galilea; seng ra Ia mardalani 1 
Judea halani sihol do bunuhon ni halak Ia. 2 Anjaha dohor ma pesta 
lampo-lampo ni halak Jahudi. 3 Jadi ihatahon saninani ai ma hu-Bani: 
Misir ma Ho hunjon laho hu Judea, ase dihut susianmai mangidah horja na 
hinorjahonmin. 4 Ai seng bani na ponop ihorjahon halak sibahenonni, 
anggo sihol tarbarita Ia. Anggo sapala ihorjahon Ho na sonin, patalar ma 
dirimu bani dunia on. 5 Ai age saninani ai, seng porsaya Bani. 6 Jadi nini 
Jesus ma hubani sidea: Seng jumpah ope panorangku, tapi tongtong do 


sirsir anggo panorangnasiam. 7 Sonaha ma boi sogam uhur ni dunia on 
bani nasiam, anggo Ahu ihasogamhon do, halani husaksihon na jahat do 
horjani. 8 Nasiam ma tangkog marpesta, anggo Ahu, seng tangkog hu 
pesta ai, halani seng jumpah ope panorangku. 9 Dob ihatahon sonai, soh 
ma Ia 1 Galilea. 10 Tapi dob tangkog saninani ai hu pesta ai, Ia pe tangkog 
ma, seng talar, tapi ponop do. 11 Ase ipindahi halak Jahudi ma Ia bani 
pesta ai, nini sidea ma: Ai ija do la? 12 Jadi buei ma sahap-sahap pasalsi 
itongah-tongah ni halak na mabuei ai. Adong na mangkatahon: Paruhur na 
madear do Ia. Na legan mangkatahon: Lang, sipakahou halak na mabuei 
do Ia. 13 Tapi seng dong na pag marsahap torang-torang pasalsi, halani 
biar dompak Jahudi ai. 14 Bani partongahan ni pesta ai, tangkog ma Jesus 
hu rumah panumbahan ai mangajari. 15 Jadi longang ma halak Jahudi, nini 
ma: Sonaha do pambotoh ni On pasal na tarsurat in, ai seng ongga 
marguru Ia? 16 Jadi nini Jesus ma mambalosi sidea: Ia podahku seng na 
hum-Bangku ai, tapi humbani na marsuruh Ahu do. 17 Barang ise na ra 
mangkorjahon rosuh ni uhurni, botohonni do, barang na humbani Naibata 
podahku, barang na huhatahon in humbani diringku sandiri. 18 Barang ise 
na mangkatahon humbani dirini sandiri, sangapni do na pinindahamni. Tapi 
na mangindahi sangap ni na marsuruhsi, in do parsintong, seng dong na 
geduk ibagas dirini. 19 Ai lang domma ibere si Musa bani nasiam titah in? 
Hape sahalak pe seng dong humbani nasiam na mangkorjahon titah in. 
Mase ma tuhurhon nasiam sihol mamunuh Ahu? 20 Jadi nini na mabuei ai 
ma: Na isorapi setan do Ham. Mintor ise na mangindahi dalan laho 
mamunuh Ham? 21 Jadi nini Jesus ma mambalosi sidea: Hubahen sada 
horja, gabe longang nasiam haganup halani ai. 22 Ibere si Musa do bani 
nasiam aturan parsunaton (seng humbani si Musa namin ai, tapi humbani 
ompungta do), gabe bani ari Sabat pe isunat nasiam do jolma. 23 Anggo 
boi do sunaton jolma bani ari Sabat, ase ulang hona langgar titah ni si 
Musa, mase ma manggila nasiam Bangku, halani hibul sada jolma 
hupamalum ari Sabat? 24 Ulang ma marguru bani pangidah tumang 
panguhumionnasiam, tapi pintor ma panguhum nasiam. 25 Dob ai nini 
deba halak na hun Jerusalem ma: Ai lang Ia do na sihol bunuhon ni sidea 
in? 26 Tonggor ma, torang ni parsahapni in, anjaha aha pe lang ihatahon 


sidea Bani. Ai na dob torang do nani ibotoh pambobainta, la do Kristus in? 
27 Tapi tene, ibotoh hita do harohan ni Halak on! Anggo roh Kristus in, 
seng dong na mambotoh atap hunja harohamni. 28 Dob ai ipagogoh Jesus 
ma sorani mangajari 1 rumah panumbahan ai, nini ma: Tongon, itanda 
nasiam do Ahu, anjaha ibotoh nasiam do hunja harohanku. Tapi seng 
humbani diringku sandiri Ahu roh, adong do Parsintong in, na marsuruh 
Ahu, na so tinanda nasiam. 29 Hutanda do Ia, ai hum-Bani do Ahu, Ia do 
na marsuruh Ahu. 30 Jadi ipindahi sidea ma dalan laho manangkapsi, tapi 
ise pe lang na mardas tangan hu-Bani, halani lape jumpah panorangni. 31 
Tapi buei do humbani na mabuei ai, na gabe porsaya Bani, nini sidea: 
Anggo roh Kristus, tagamon bueinan tanda bahenonni humbani na binahen 
ni Halak on? 32 Ibogei Parisei ai ma husip-husip ni na mabuei ai pasalsi, 
jadi isuruh sintua ni malim ampa Parisei ma upas laho manangkapsi. 33 
Jadi nini Jesus ma: Tongkin nari mando Ahu rap pakon nasiam, dob ai laho 
ma Ahu marayak na marsuruh Ahu. 34 Pindahannasiam ma Ahu, tapi seng 
Jumpah nasiam. Seng tarbahen nasiam roh bani ianankai. 35 Jadi nini halak 
Jahudi ma samah sidea: Huja do nani sihol misir Ia, ase lang jumpah hita 
be Ia? Sihol misir Ia nani hubani hasoman na manrantou i tanoh Gorik, 
laho mangajari halak Gorik ai? 36 Aha do arti ni hata, na hinatahomni ai: 
"Pindahannasiam ma Ahu, tapi seng jumpah. Seng tarbahen nasiam roh 
bani ianankai?" 37 Dob ai bani ari parpudi ni pesta ai, bani matani ai, 
jongjong ma Jesus ijai, pagogoh ma sorani mangkatahon: Barang ise na 
horahan, hu-Bangku ma ia roh mmum. 38 Songon na hinatahon ni surat in: 
Bah na manggoluh do mabaor humbani na porsaya Bangku! 39 Pasal 
Tonduy in do na hinatahomni ai, sijaloon ni halak na porsaya Bani, ai seng 
ope roh Tonduy in, halani seng ipasangap ope Jesus. 40 Deba humbani na 
mabuei ai, na mambogei hata ai, mangkatahon: On ma tongon Nabi ai. 41 
Na legan mangkatahon: On ma Kristus ai! Tapi na legan use mangkatahon: 
Mintor hun Galilea ma roh ni Kristus in? 42 Ai lang ihatahon Surat in do, 
1a harohan ni Kristus, ai ma humbani ginompar ni si Daud anjaha hun huta 
Betlehem, huta ni si Daud? 43 Masa ma parsalisihan itongah-tongah ni 
bangsa in marhalani la. 44 Deba humbani sidea sihol manangkapsi, tapi 
seng dong na pag mardas tangan Bani. 45 Jadi mulak ma upas ai bani 


sintua ni malim ampa Parisei, gabe ihatahon sidea ma bani sidea: Mase 
lang iboban nasiam Ia? 46 Balos ni upas ai: Seng ongga ope adong halak 
na marsahap songonsi ai. 47 Jadi nini Parisei ai ma bani sidea: Ai dihut do 
homa nasiam ipakahou? 48 Ai adong do humbani pambobai atap humbani 
Parisei, na porsaya Bani? 49 Tapi pitah halak na mabuei in, na so 
mambotoh titah in do; bursik ma sidea. 50 Dob ai nini si Nikodemus ma, 
ai ma sada halak humbani sidea, na roh 1jia marayak Jesus: 51 Ai tuhumi 
titahta do halak, anggo lang palobei nabogei hatani, ase na botoh atap aha 
na hinorjahonni? 52 Jadi nini sidea ma mambalosisi: Ai halak Galilea do 
homa ho? Papangkei ma, ase ibotoh ho, na so adong bangkit nabi hun 
Galilea. 53 Jadi misir ma sidea ganup hu rumahni bei. 


8:1 Dob ai laho ma Jesus hu dolog Jetun. 2 Tapi patarni ai laho ma Ia use 
hu rumah panumbahan, roh ma halak na mabuei ai hu lobemi, jadi hundul 
ma la laho mangajari sidea. 3 Jadi iboan sibotoh surat ampa Parisei ma 
puang-puang, na tarjumpah marbangkis, hu lobeini, ipajongjong ma ia hu 
tongah-tongah, 4 anjaha nini sidea ma hu-Bani: Guru, na tardapot do 
puang-puang on marbangkis. 5 Nini titah ni si Musa, sipargijigon do bani 
batu halak na sonon, ia Ham, sonaha do nimu? 6 Ihatahon sidea pe sonai, 
na laho manlajousi do, ase adong dalan mangaduhonsi. Tapi ipaunduk 
Jesus ma dirini, lanjar manurat-nurat i tanoh marhitei jari-jarini. 7 Tapi 
halani sai 1 nunut sidea manungkunsi, Jesus pe dirgak ma, anjaha ihatahon 
ma bani sidea: Barang ise na so mardousa humbani nasiam, ia ma parlobei 
manggijigisi bani batu. 8 Dob ai ipaunduk ma use dirini, anjaha manurati 
bani tanoh. 9 Tapi mambogel ai, misiran ma sidea sada-sada, pangintuai 
parlobei, gabe tading ma sahalaksi ampa puang-puang ai, na jongjong 1jai. 
10 Ipadirgak Jesus ma dirini, nini ma dompaksi: Ija do sidea inang? Seng 
dong na manguhumi ham? 11 Nini ma: Seng dong Tuhan. Jadi ihatahon 
Jesus ma: Ahu pe, seng uhumonku ham. Laho ma ham, ulang be nunut 
ham mardousa hunjon hujanan! 12 Dob ai nini Jesus ma use mangkatahon 
bani sidea: Ahu do panondang ni dunia on. Seng anjai mardalan bani na 
golap na mangirikkon Ahu, bani do tene Panondang hagoluhan in. 13 Jadi 
nini halak Parisei ma hu-Bami: Ia Ham, dirimu do isaksihon Ham, seng 


sintong hasaksianmu in. 14 Jadi nini Jesus ma mambalosi sidea: Age pe 
pasal diringku husaksihon, sintong do hasaksiankin, ai hubotoh do, hunja 
Ahu roh anjaha huja Ahu sihol laho. Tapi anggo nasiam, seng ibotoh 
nasiam hunja Ahu roh anjaha huja sihol laho Ahu. 15 Mangihutkon 
pardagingon do nasiam manguhumi. Anggo Ahu, seng dong huuhumi age 
ise. 16 Anjaha anggo manguhum Ahu, sintong do uhumhu, ai seng pitah 
Ahu na manguhum ai, tapi na marsuruh Ahu do hasomanku. 17 Anjaha 
bani titahnasiam pe tarsurat do: Sintong do sinaksihon ni dua halak. 18 
Ahu do na manaksihon pasal diringku, anjaha Bapa in pe, na marsuruh 
Ahu, isaksihon do Ahu. 19 Nini sidea ma hu-Bani: Ai ija do Bapamu? 
Ibalosi Jesus ma: Ahu atap Bapa pe, seng itandai nasiam. Ambit itandai 
nasiam Ahu, tandaon-nasiam do age Bapa. 20 Ai ma ihatahon 1 kamar 
parartaan, sanggah na mangajari Ia i rumah panumbahan. Ise pe lang na 
manangkapsi, ai seng jumpah ope panorangni. 21 Jadi nini ma use 
mambalosi sidea: Na laho ma Ahu, jadi pindahannasiam ma Ahu, anjaha 
matei ma nasiam ibagas dousanasiam. Anjaha seng boi nasiam roh hu 
siparayakonkai. 22 Dob ai nmi halak Jahudi ma: Na laho mandolos do Ia 
nani, ase ihatahon: Seng boi nasiam roh hu siparayakonkai? 23 Jadi nini 
ma hubani sidea: Na hun toruh on do nasiam, na hun babou do anggo Ahu. 
Na hun dunia on do nasiam, seng hun dunia on anggo Ahu. 24 Halani ai do 
ase huhatahon bani nasiam: Na matei ma nasiam ibagas dousanasiam. Ai 
anggo seng porsaya nasiam, Ahu do In, matei ma nasiam ibagas 
dousanasiam. 25 Nini sidea ma hu-Bani: Ai ise do Ham? Ibalosi Jesus ma 
sidea: Songon na dob huhatahon ai bani nasiam! 26 Buei do sihatahononku 
ampa sipinsangonku pasal nasiam. Parsintong do na marsuruh Ahu, anjaha 
na hubogei hum-Bani, ai do husaksihon bani dunia on. 27 Seng ibotoh 
sidea, Bapa in do na sinahapkonni bani sidea marhite1 ai. 28 Dob ai nini 
Jesus ma hubani sidea: Dob pe ipagijang nasiam Anak ni jolma in, ase 
ibotoh nasiam Ahu do in, anjaha na so adong hubahen humbani diringku, 
tapi songon na pinodahkon ni Bapa hu-Bangku, sonai do huhatahon. 29 
Anjaha na marsuruh Ahu, Ia do hasomanku. Seng ongga itadingkon 
sahalak Ahu, ai rosuh ni uhurni do tongtong huhorjahon. 30 Dob ihatahon 
sonai, buei ma na gabe porsaya Bani. 31 Jadi ihatahon Jesus ma dompak 


halak Jahudi na dob porsaya ai Bani: Anggo totap nasiam ibagas 
hatangku, sintong ma nasiam susianku. 32 Tandaonnasiam ma hasintongan 
in, anjaha paluahon ni hasintongan in ma nasiam. 33 Ibalosi sidea ma Ia: 
Gonompar ni si Abraham do hanami, anjaha seng ongga hanami hona 
parjabolonan. Mase ma ihatahon Ham. Maningon paluahon do nasiam? 34 
Ibalosi Jesus ma sidea: Na sintong tumang do hatangkon bani nasiam: 
Sagala na mangkorjahon dousa, jabolon ni dousa do ai. 35 Anjaha jabolon, 
seng totap ai i rumah, anak do na totap tongtong. 36 Anggo ipaluah Anak 
in nasiam, na maluah botul ma nasiam. 37 Hubotoh, ginompar m si 
Abraham do nasiam, tapi ipindahi nasiam do dalan mamunuh Ahu, ai seng 
siat hatangku bani nasiam. 38 Na huidah bani Bapa, ai do huhatahon, 
nasiam pe, na binogeinasiam humbani bapanasiam, ai do ihorjahon nasiam. 
39 Jadi nini sidea ma mambalosisi: Ia bapanami, ai ma si Abraham. Nini 
Jesus ma bani sidea: Ambit anak ni si Abraham do nasiam, ihorjahon 
nasiam do horja ni si Abraham. 40 Tapi ipindahi nasiam do dalan laho 
mamunuh Ahu, na patugahkon bani nasiam hasintongan, na hubogei 
humbani Naibata. Seng sonai pambahen ni si Abraham. 41 Horja ni 
bapanasiam do na hinorjahonnasiam. Nini sidea ma hu-Bani: Sedo anak 
salong-salongan hanami, sada do bapanami, ai ma Naibata. 42 Nini Jesus 
ma hubani sidea: Ambit Naibata do bapanasiam, holong do uhurnasiam 
Bangku, ai humbani Naibata do Ahu roh hujon, seng humbani diringku 
Ahu na roh on, Ia do na marsuruh Ahu. 43 Mase ma lang iarusi nasiam 
hatangku? Ai ma, halani seng tartangihon nasiam hatangku. 44 Na 
marbapa hubani sibolis do nasiam, anjaha rosuh ni bapanasiam do sihol 
bahenonnasiam. Sibunuh jolma do ia humbani mungkahni, anjaha seng 
jongjong 1a ibagas hasintongan, ai seng dong hasintongan ibagas dirini. 
Anggo ihatahon ladung, domu hubani hadirionni do na hinatahomni ai, ai 
siparladung do ia anjaha bapa ni ladung. 45 Tapi hasintongan do 
huhatahon, hape seng porsaya nasiam Bangku. 46 Ise humbani nasiam boi 
mambuktihon, pardousa Ahu? Anggo huhatahon na sintong, mase ma lang 
porsaya nasiam Bangku? 47 Barang ise na humbani Naibata, tangihononni 
ai do hata ni Naibata. Halani na so humbani Naibata do nasiam mambahen 
lang itangihon nasiam Ahu. 48 Jadi nini halak Jahudi ma mambalosisi: Ai 


lang sintong do hatanami, halak Samaria do Ham anjaha na sibolison? 49 
Ibalosi Jesus ma: Seng na sibolison Ahu; hupasangap do Bapa in, jadi 
japasi nasiam do Ahu. 50 Ia Ahu seng hupindahi sangaphu, adong do na 
mangindahi ai anjaha na manguhumi. 51 Na sintong tumang do hatangkon 
bani nasiam: Barang ise na mangkorjahon hatangku, seng idahonni 
hamatetan sadokah ni dokahni. 52 Nini halak Jahudi ma hu-Bani: Sonari 
ibotoh hanami ma, na sibolison do Ham. Na matei do si Abraham ampa 
nabi-nabi, hape Ham mangkatahon: Barang ise na mangkorjahon 
hatangkin, seng dageion ni in hamateian sadokah ni dokahni. 53 Ai 
banggalan do Ham humbani bapanami si Abraham, na dob matei in? 
Anjaha nabi-nabi pe matei do. Ai ise do Ham, nini uhurmu? 54 Ibalosi 
Jesus ma: Anggo Ahu pasangap diringku, na so adong ma sangaphu. 
Adong do Bapangku, na pasangap Ahu, in ma na hinatahonnasiam 
Bapanasiam. 55 Anjaha seng itanda nasiam Ia, tapi anggo Ahu hutanda do. 
Ambit huhatahon, seng hutanda Ia, parladung ma Ahu songon nasiam. 
Tapi hutanda do Ia, anjaha hudalankon do hatani. 56 Marolob-olob do si 
Abraham, bapanasiam in, halani sihol idahonni aringkin, jadi saud do ndah, 
gabe malas ma uhurni. 57 Dob ai nini halak Jahudi ma hu-Bani: Lima 
puluh tahun pe lape das umurmu, mintor ongga ma ndah Ham si 
Abraham? 58 Nini Jesus ma hubani sidea: Na sintong tumang do na 
huhatahon on bani nasiam: Lape tubuh si Abraham, domma adong Ahu. 59 
Jadi ibuat sidea ma batu, laho manggijigisi, tapi ponop ma Jesus misir hun 
rumah panumbahan ai. 


9:1 Dob ai sanggah na montas Ia, ndah ma sada halak, na pitung humbani 
partubuhni. 2 Jadi nini susianni ai ma manungkunsi: Guru, ise do na 
mardousa, halak on do atap namatorasni, ase pitung ia humbani 
partubuhm? 3 Ibalosi Jesus ma: Sedo halani dousani atap halani dousa ni 
namatorasni, tapi ase ipatalar bani horja ni Naibata. 4 Maningon 
horjahononku do horja ni na marsuruh Ahu, sadokah siang ari; ai rohkonsi 
borngin, seng tarbahen atap ise pe marhorja. 5 Sadokah 1 dunia on ahu, 
panondang ni dunia on do Ahu. 6 Dob ihatahon sonai, martijur ma Ia hu 
tanoh, laho pamalhot tanoh otik marhitei tijurni ai, idaiskon ma na malhot 


ai bani matani, 7 lanjar nini ma hubani: Laho ma ham marsuhap hu 
bongbongan Siloam (artini: na sinuruh). Jadi laho ma ia marsuhap, gabe 
marpangidah ma ia mulak hunjai. 8 Jadi nini romban rumahni ma, sonai 
age na ongga mangidahsi hinan mangindo-indo: Ai lang on do, na hundul 
mangindo-indo ondi? 9 Na deba mangkatahon: la do in! Na deba nari 
mangkatahon: Lang, tapi usih do ia hujai! Ia sandiri mangkatahon: Ahu do 
in! 10 Nini sidea ma hubani: Sonaha do parmungkab ni matamu in? 11 Nini 
ma mambalos1: Sada halak, na margoran Jesus pamalhot tanoh. Idaiskon 
ma ai bani matangku, anjaha ihatahon ma ahu marsuhap hu bongbongan 
Siloam. Jadi laho ma ahu marsuhap, gabe marpangidah ma. 12 Dob ai nini 
sidea ma bani: Ija do Ia? Balosni: Seng hubotoh! 13 Jadi iarahkon sidea 
ma na pitung hinan ai hulobei ni Parisei. 14 Tapi ari Sabat do tudu, 
sanggah na pinamalhot ni Jesus tanoh ai, anjaha na niungkabni ai matani ai. 
15 Lanjar isungkun Parisei ai ma ia, atap sonaha do, ase marpangidah ia. 
Jadi nini ma hubani sidea: Tanoh na pinamalhot do idaiskon bani 
matangku, dob ai marsuhap ma ahu, gabe marpangidah ma ahu. 16 
Piga-piga halak Parisei ai mangkatahon: Seng na humbani Naibata Halak 
ai, ai seng ihargahon ari Sabat. Na legan mangkatahon: Mintor tarhorjahon 
pardousa ma tanda na sonai ai? Jadi marsalisih ma sidea samah sidea. 17 
Dob ai ihatahon sidea ma use bani halak na pitung ai: Ia ho, sonaha do 
pangkatahonmu pasalsi, halani tungkab matamu? Jadi nini ma: Nabi do Ia. 
18 Seng iparhatongon Jahudi ai, na pitung hinan do ia, dob ai marpangidah 
use, pala idilo sidea namatoras ni na gabe marpangidah ai, 19 anjaha 
isungkun ma sidea: Anak nasiam do on, na hinatahon nasiam ai pitung 
humbani partubuhni? Na sonaha do, ase marpangidah ia nuan? 20) Jadi nini 
namatorasni ai ma mambalosi sidea: Tongon do on anaknami, anjaha 
pitung do ia tubuh. 21 Sonaha, ase marpangidah ia sonari, seng ibotoh 
hanami, anjaha ise na mangungkab matani in, seng itanda hanami. la ma 
sungkun nasiam, domma sungkup umurni, domma boi ia marsahap pasal 
dirini. 22 Ase sonai pe hata ni namatorasni ai, halani mabiar do sidea 
mangidah halak Jahudi ai. Ai domma manriah halak Jahudi, maningon 
sipabalion do hun kuria, barang ise na marhatongonhon Kristus do Ia. 23 
Halani ai do ase ihatahon namatorasni a1: Domma sungkup umurni, ia ma 


sungkun nasiam. 24 Dob ai idilo sidea ma paduahalihon na pitung ondi, 
nini sidea ma hubani: Pasangap ma Naibata! Ibotoh hanami, pardousa do 
Halak ai! 25 Jadi nini ma mambalosi: barang pardousa ia seng hubotoh. 
Pitah on do na hubotoh: Mapitung do ahu hinan, tapi marpangidah do 
nuan. 26 Dob ai nini sidea ma hubani: Ai aha ibahen bam? Sonaha do 
ibahen mangungkab matamu? 27 Ibalosi ma sidea: Domma hupatugah ai 
bani nasiam, na so ibogei nasiam do in? Sonaha, sihol bogeionnasiam use? 
Sihol nasiam gabe susianmi? 28 Jadi isuraki sidea ma ia, nini ma: Ho do 
susianni, anggo hanami susian ni si Musa do. 29 Ibotoh hanami, na 
iparsahapkon Naibata do si Musa, tapi anggo Halak on, seng nabotoh, 
atap na hunja Ia. 30 Jadi nini ma mambalosi sidea: Halongangan ma in 
tongon na so ibotoh nasiam atap na hunja Ia, hape iungkap do matangku! 
31 Ibotoh hita do, na so itangihon Naibata pardousa, tapi na marhabiaran 
bani, anjaha sihorjahon rosuh ni uhurni, ai do itangihon. 32 Humbani 
sapari, seng ongga nabogei, adong na mangungkab mata ni halak na 
mapitung tubuh. 33 Ambit seng humbani Naibata Ia, seng tarbahensi age 
aha. 34 Jadi nini sidea ma hubani: Hibul do ho tubuh ibagas dousa, hape 
sihol ajaranmu hanami? Jadi ipabali sidea ma ia. 35 Itangar Jesus ma, na 
dob ipabali sidea ia. Dob jumpahsi ia, nini ma: Porsaya do ho bani Anak ni 
jolma in? 36 Jadi nini ma mambalosi: Ai ise do ai Tuhan, ase porsaya ahu 
Bani? 37 Nini Jesus ma hubani: Na niidahmu, anjaha na marsahap pakon 
ho, in ma Ia. 38 Jadi nini ma: Na porsaya do Ahu, Tuhan! Lanjar isombah 
ma Ia. 39 Dob ai ihatahon Jesus ma: Mamboan uhum do, ase roh Ahu hu 
dunia on, ase marpangidah na so marpangidah hinan, anjaha na 
marpangidah hinan gabe mapitung. 40 Ibogei deba halak Parisei na rap 
pakonsi ai ma ai, gabe nini ma dompaksi: Ai dihut do hanami pitung? 41 
Nini Jesus ma hubani sidea: Ambit pitung nasiam, seng mardousa nasiam. 
Tapi halani ihatahon nasiam: "Marpangidah do hanami," gabe totap ma 
dousanasiam. 


10:1 Na sintong tumang do na huhatahon on bani nasiam: Barang ise, na 
so masuk hun labah, laho hu harang ni biri-biri, tapi manangkih humbani 
dalan na legan, panangko do ai anjaha panrampok. 2 Tapi na masuk hun 


labah, ai do siparmahan bani biri-biri ai. 3 Ungkabon ni sijaga labah ai ma 
bani, anjaha itangihon biri-biri ai do sorani, idilo do sidea bani goramni bei, 
anjaha iboan hu darat. 4 Dob ipadarat haganup na adong bani ai, sai ilobei 
do ia mardalan, anjaha iirikkon biri-biri ai do ia, ai itanda sidea do sorani. 
5 Halak na legan nani, seng ra sidea mangihutkon ai, tapi maporus do 
sidea humbani, ai seng itanda sidea sora ni na legan ai. 6 Limbaga on ma 
ihatahon Jesus bani sidea, tapi seng iarusi sidea, na hinatahonni ai bani 
sidea. 7 Jadi nini Jesus ma use bani sidea: Na sintong tumang do na 
huhatahon on bani nasiam: Ahu do labah laho hubani biri-biri in. 8 
Haganup na manlobei Ahu panangko do in anjaha panrampok, tapi seng 
itangihon biri-biri in sidea. 9 Ahu do labah in, barang ise na masuk 
hum-Bangku, maluah do, kaluar masuk ma ia, anjaha dapotan sampalan. 
10 Roh pe panangko, pitah na laho manangko, na manayati ampa 
mangagou do hansa. Roh do Ahu, ase dong hagoluhan bani sidea, anjaha 
marlobih-lobih. 11 Parmahan na madear do Ahu. Ibere parmahan na 
madear do hosahni mangkopkop biri-birini. 12 Tapi anggo sipangan gaji, 
na so siparmahan, na so simada biri-biri in, idah pe roh begu, itadingkon 
do biri-biri in laho lintun, gabe isoroh begu ai ma biri-biri in anjaha 
mambur merap ibahen, 13 ai sipangan gaji do ia, na so mansarihon biri-biri 
in. 14 Ahu do parmahan na madear, hutanda do na Bangku, anjaha itanda 
sidea do Ahu, 15 songon Bapa mananda Ahu, anjaha Ahu mananda Bapa. 
Hubere do hosahku mangkopkop biri-biringku, 16 Adong ope biri-biringku 
na legan, na so humbani harang on. Sidea pe dihut do arahkononku, anjaha 
tangihonon ni sidea do sorangku, gabe sada hulanan ma ai anjaha sada 
parmahan. 17 Halani on do, ase ihaholongi Bapa in Ahu, halani huberehon 
hosahku, ase hujalo ai use. 18 Seng dong na mambuat in hum-Bangku, 
humbani rosuhku do im hubere. Na markuasa do Ahu mamberehon, anjaha 
na markuasa do Ahu use manjalo in. In ma titah na hujalo humbani Bapa. 
19 Tubuh ma use parsalisihan itongah-tongah ni halak Jahudi halani hata 
ai. 20 Buei do humbani sidea na mangkatahon: Na sibolison do In anjaha 
na podouan! Mase ma patangi-tangionnima in? 21 Na legan mangkatahon: 
Sedo sahap ni na sibolison in! Mintor tarungkab sibolis ma mata ni na 
mapitung? 22 Dob ai jumpah ma use pesta pabayu rumah panumbahan 1 


Jerusalem, musim borgoh do 1jia. 23 Mardalan-dalan do Jesus 1 emper ni 
si Salomo, na 1 rumah panumbahan ai. 24 Roh ma halak Jahudi 
manginggotisi, nini sidea ma: Sadiha dokah on sungkun-sungkun uhurnami 
bahenonmu? Anggo Ham do Kristus in, hatahon Ham ma torang bennami. 
25 Balos ni Jesus bani sidea: Domma hupatugah bani nasiam, tapi seng 
porsaya nasiam. Horja na huhorjahon marhitei goran ni Bapa, ai do 
manaksihon pasal Ahu. 26 Tapi seng porsaya nasiam, ai seng masuk 
biri-biringku nasiam. 27 Itangihon biri-biringku do sorangku, anjaha itanda 
sidea do Ahu, tirikkon sidea do Ahu. 28 Hubere do bani sidea hagoluhan 
na sadokah ni dokahni; seng magou sidea sadokah ni dokahni, anjaha ise 
pe lang boi manrampas sidea humbani tanganku. 29 Banggalan humbani 
haganup do Bapa, na mamberehon sidea ai Bangku, anjaha ise pe lang boi 
manrampas sidea humbami tangan ni Bapa. 30 Sada do Ahu pakon Bapa 
in. 31 Dob ai ibuat halak Jahudi ma use batu, laho manggijigsi. 32 Tapi 
nini Jesus ma hubani sidea: Buei do horja na madear humbani Bapa 
hupatuduhkon bani nasiam. Halani horja do, ase sihol pargijigon nasiam 
Ahu? 33 Balos ni halak Jahudi: Sedo halani horja na madear, ase sihol 
pargijigonnami Ham, tapi halani pangapasimu ai do, ai pados Ham do 
dirimu pakon Naibata, age pe jolma do Ham. 34 Dob ai ibalosi Jesus ma 
sidea: Ai lang adong do tarsurat bani titahnasiam: Domma huhatahon, 
Naibata do nasiam? 35 Anggo igoran Naibata, hadasan ni hata ni Naibata, 
anjaha seng tarkahua Surat in, 36 mase ma hatahononnasiam hubani na 
pinapansing ni Naibata, anjaha na sinuruhni hu dunia on: "Siapasi Naibata 
do Ham", halani huhatahon: Anak ni Naibata do Ahu? 37 Ambit lang 
huhorjahon horja ni Bapa, age ulang porsaya nasiam Bangku. 38 Tapi 
anggo huhorjahon do, hape lang porsaya nasiam Bangku, bani horja in ma 
nasiam porsaya, ase ibotoh anjaha itanda nasiam, ibagas Ahu do Bapa in, 
anjaha Ahu ibagas Bapa in. 39 Dob ai sihol ma tangkapon ni sidea Ia, tapi 
maluah do Ia hun tangan ni sidea. 40 Dob ai laho ma Ia use hu dipar ni bah 
Jordan, ai ma hu pandidian ni si Johannes hman, lanjar marinan jai. 41 
Anjaha buei do halak na roh marayaksi, nini sidea ma: Seng adong namin 
ibahen si Johannes tanda halongangan, tapi haganup na hinatahon ni si 
Johannes pasal Halak on, sintong do. 42 Jadi buei do halak, na gabe 


porsaya Bani ijai. 


11:1 Adong ma sada halak na boritan, si Lasarus, na hun Betania, ai ma 
huta ni si Maria ampa si Marta saninani ai. 2 Ai ma si Maria, na ongga 
mamminaki Tuhan in, dob ai na mangapusi naheini marhitei jambulanni. 
Botouni do si Lasarus na boritan ai. 3 Isuruh botouni ai ma na 
mangkatahon Bani: Ham Tuhan, boritan do na hinaholongan ni uhurmu! 4 
Mambogei ai Jesus, nini ma: Sedo hamateian ujung ni naborit ai, tapi 
bahen hasangapon ni Naibata do ai, ase marsangap Anak ni Naibata 
marhitei ai. 5 Tapi holong do uhur ni Jesus bani si Marta, bani saninani ai 
ampa bani si Lasarus. 6 Anjaha dob ibogei na boritan do 1a, soh ope Ia dua 
ari nari bani iananni ai. 7 Dob salpu ai, nini ma hubani susianNi ai: Eta, 
laho ma hita use hu Judea! 8 Nini susianni ai ma hu-Bani: Guru baru ope 
sihol pargijigon ni halak Jahudi Ham, ai ulakanmu ope hujai? 9 Balos ni 
Jesus: Ai lang sapuluh dua jam do sadari? Barang ise na mardalan arian, 
seng tartolsu ai, ai ndah do panondang ni dunia on. 10 Tapi barnag ise na 
mardalan borngin, tartolsu do, ai seng dong panondang bani. 11 Dob 
ihatahon sonai, nini ma hubani sidea: Ia si Lasarus, huan-huanta ai, domma 
modom; tapi na laho ma Ahu hujai mamuhoisi. 12 Jadi nini susianni ai ma 
hu-Bani: Ham Tuhan, anggo na modom do ia, na laho malum do. 13 Pasal 
parmateini do na hinatahon ni Jesus ai, tapi nini uhur ni sidea pasal na 
sinok modom do. 14 Jadi ihatahon Jesus ma torang bani sidea: Domma 
matei si Lasarus, 15 anjaha halani hanima malas do uhurhu lang ijai ahu, 
ase porsaya hanima, tapi laho ma hita marayaksi. 16 Marsahap ma si 
Tomas, na ginoran si Rindu-rindu, hubani hasomamni susian ai: Eta ma 
tongon laho, ase rap matei hita pakonsi! 17 Jadi dob das ijai, domma pala 
ompat ari ia ibagas tanoman jumpahsi. 18 Ia huta Betania, dohor do ai hun 
Jerusalem, hira-hira tolu batu do daohni. 19 Buei do roh halak Jahudi 
marayak si Marta pakon si Maria, laho mangapoh sidea halani botou ni 
sidea ai. 20 Dob ibogei si Marta na dob roh Jesus, laho ma ia mangalo- 
alosi, tading i rumah do anggo si Maria. 21 Jadi nini si Marta ma bani 
Jesus: Ambit jon Ham Tuhan, seng matei botouhin! 22 Tapi sonari pe, 
hubotoh do, atap aha pe ipindo Ham humbani Naibata, sai na bereonni do 


Bamu. 23 Ihatahon Jesus ma hubani: Na laho puho do botoumai! 24 Nini 
si Marta ma hu-Bani: Fak, hubotoh do, na puho do ia bani parpuhoon 
simagira. 25 Ihatahon Jesus ma hubani: Ahu do parpuhoon ampa 
hagoluhan. Sai manggoluh do na porsaya Bangku, age pe matei ia. 26 
Anjaha ganup na manggoluh anjaha na porsaya Bangku, seng anjai matei 
ia sadokah ni dokahni! Porsaya do ho ijai? 27 Nini ma hu-Bani: Eak 
Tuhan, porsaya do ahu, Ham do Kristus, Anak ni Naibata, na roh hu dunia 
on. 28 Jadi dob ihatahon sonai, laho ma ia mandilo si Maria, anggini ai, 
ihusipkon ma: Domma roh Guru in, idilo do ho! 29 Mambogei ai si Maria 
tarolos ma ia jongjong, laho manjumpahkonsi, 30 ai lape das Jesus i huta 
al, tapi bani parjumpahanni pakon si Marta ai ope Ia. 31 Ia halak Jahudi na 
adong 1 rumah ai rap pakon si Maria, laho mangapohsi, dob ndah sidea 
tarolos si Maria jongjong laho hu darat, 1trikkon sidea ma ia, ai iagan sidea 
na laho hu tanoman do 1a tangis. 32 Dashonsi si Maria hu parsaranan ni 
Ambit ijon Ham Tuhan, seng matei botouhai! 33 Dob ndah Jesus ia na 
tangis ai, sonai homa halak Jahudi hasomamni na roh ai tangis-tangis do, 
jadi manringis ma Ia anjaha bulinsah, 34 lanjar nini ma: Ija do itibalhon 
nasiam ia? Nini sidea ma hu-Bani: Roh ma Ham, anjaha idah Ham ma, 
Tuhan! 35 Jesus pe tangis ma. 36 Jadi nini halak Jahudi ma: Tongor ma, 
holong ni uhurni in bani! 37 Tapi deba humbani sidea mangkatahon: Ia, na 
mangungkab mata ni na mapitung, seng tarbahensi gakni, ase ulang matei 
halak on? 38 Jadi manringis ma use Jesus, dashonsi la hu tanoman ai. Batu 
na niliang do ai, lanjar batu do tutupni. 39 Nini Jesus ma: Angkat nasiam 
ma batu in! Jadi nini si Marta, botou ni na dob matei ai ma: Tuhan, domma 
marbau, ai domma pala ompat ari ia matei. 40 Nini Jesus ma hubani: Ai 
lang domma huhatahon bam, idahonmu do hasangapon ni Naibata, anggo 
porsaya ho? 41 Jadi iangkat sidea ma batu ai. Mangkawah ma Jesus 
dompak babou anjaha nini ma: Ham Bapa, tarima kasih ma Bamu, halani 
itangihon Ham Ahu! 42 Hubotoh do, tongtong do Ahu itangihon Ham, tapi 
halani na mabuei, na jongjong maringgot on do, ase huhatahon in, ase 
porsaya sidea, na sinuruhmu do Ahu. 43 Jadi dob ihatahon sonai, 
ipagogoh ma sorani mandilohon: Lasarus, kaluar ma ho! 44 Jadi luar ma 


tongon na matei ai, lilit ope hiou bani naheini ampa tanganni sonai hiou 
panrungkub bani bohini. Ihatahon Jesus ma: Tanggali nasiam ma ia, ase 
boi ia mardalan. 45 Jadi buei ma humbani halak Jahudi, na roh hubani si 
Maria ai, na gabe porsaya Bani, dob ndah sidea na binahen ni Jesus. 46 
Tapi deba humbani sidea laho do marayak halak Parisei, laho patugahkon 
na binahen ni Jesus ai bani sidea. 47 Jadi 1adongkon sintua ni malim ampa 
Parisei ma rapot banggal, ihatahon sidea ma: Aha ma bahenonta? ai buei 
do tanda ibahen Halak in! 48 Anggo ipaturut hita Ia sonin, porsaya ma 
halak haganupan Bani, gabe roh ma holi halak Rom manrampas tanohta 
ampa bangsanta. 49 Tapi sada humbani sidea, ai ma si Kayapas, sintua ni 
malim bani na satahun ai mangkatahon bani sidea: Na hurang uhur do 
nasiam! 50 Seng ipingkirhon nasiam, paboa dearan do matei sada halak 
manghophop halak na mabuei in, humbani na magou ganup bangsa in. 51 
Sedo humbani dirini ihatahon ai; tapi halani sintua ni malim do ia bani na 
satahun ai, ase ijahai, na sihol matei ma Jesus mangkopkop bangsa in. 52 
Seng pitah mangkopkop bangsa in, tapi sihol patumpuomni do age anak ni 
Naibata na marserak in ase gabe sada in. 53 Mulai humbani ari ai manriah 
ma sidea laho mamunuhsi. 54 Jadi lang be talar-talar mardalani Jesus 
itongah-tongah ni halak Jahudi, tapi laho ma Ia hunjai hu sada nagori, 
dohorhon halimisan, hu huta na margoran Efraim, ijai ma la marianan 
ampa susianni ai. 55 Tapi dohor ma Pesta Paska ni Jahudi, jadi buei ma 
halak na tangkog hun nagori ai hu Jerusalem, paima Paska ai, laho 
manguras dirini. 56 Ipindahi sidea ma Jesus, anjaha marsisungkunan ma 
sidea, sanggah jongjong-jongjong sidea i rumah panumbahan ai. Sonaha 
do nini uhurnasiam? Na so roh do Ia nani hu pesta on? 57 Ai domma 
iparentahkon sintua ni malim ampa Parisei, ase ipatugah anggo adong na 
mambotoh, atap ija la marianan, ase boi tangkapon ni sidea Ia. 


12:1 Onom ari nari paima Paska ai, das ma Jesus hu huta Betania, ianan ni 
si Lasarus, na pinuhoan ni Jesus humbani na matei. 2 Jadi ipasirsir sidea 
ma ijai sipanganon Bani, anjaha si Marta do marugas, si Lasarus ma sada 
hasomamni, na mangan ai ijai. 3 Jadi ibuat si Maria ma sakati minak nardus 
na maharga anjaha na so maragu, iminaki ma nahei ni Jesus, anjaha 


jambulanni do ibahen manlapui. Jadi igoki misbou ni minak ai ma rumah 
ai. 4 Sada humbani susianni, ai ma si Judas Iskariot, na sihol mantahihonsi 
ai, mangkatahon: 5 Mase ma lang najual minak in harga tolu ratus dinar, 
ase naberehkon in bani halak na masombuh? 6 Ihatahon pe sonai, sedo na 
masombuh sinarihomni ijai; panangko do ia tene, anjaha halani ia sijolom 
parduitan, somal do ia buat-buat hunjai. 7 Jadi nini Jesus ma: Paturut ma 
ia, ai ibahen do in sahira hubani ari pananomhu. 8 Ai tongtong do adong na 
masombuh itongah-tongahnima, tapi anggo Ahu, seng totap i 
lambungnima. 9 Jadi buei ma humbani halak Jahudi na mambotoh, na dob 
ijai Ia: jadi marrohan ma sidea, sedo pitah halani Jesus, tapi sihol idahon ni 
sidea do homa si Lasarus na dob pinapuho ai humbani na matei. 10 Ia 
sintua ni malim domma manriah hinan sihol mamunuh si Lasarus homa, 11 
ai halanisi buei do halak Jahudi na laho hujai, gabe porsaya bani Jesus. 12 
Patarni ai, dob ibogei halak na mabuei, na roh bani pesta ai, na roh ma 
Jesus hu Jerusalem, 13 jadi ibuat sidea ma bulung-bulung ni palem, laho 
mangalo-alosi lanjar mandilo-dilohon: Hosianna! Pinasu-pasu ma na roh 
marhitei goran ni Tuhan in, Raja mi Israel! 14 Jadi dapot Jesus ma sada 
halode ajar-ajar, ai ma jajak domu hubani na tarsurat in: 15 Ulang ho 
mabiar, ale boru Sion. Tonggor ma, Rajamu do na roh, mangajak halode 
poso-poso. 16 Seng dong iarusi susianni ai hinan pasal ai; dob pe 
marsangap Jesus, ase idingat sidea, na marhahonaan hu-Bani do hape na 
tarsurat ai ampa pambahen ni sidea hu-Bani. 17 Lanjar isaksihon halak na 
mabuei, na rap pakonsi ai do, paboa na dob idilo do si Lasarus humbani 
tanoman, laho mamuhoisi humbani na matei. 18 Ase 1alo-alo halak na 
mabuei ai pe Ia, halani na dob ibogei sidea do tanda halongangan na 
binahemni a1. 19 Jadi nini halak Parisei ma samah sidea: Tonggor ma, na so 
marguna do hape na binahen nasiam in, ai ganup do dunia on 
mangirikkonsi. 20 Adong do deba halak Gorik itongah-tongah ni halak na 
tangkog ai, laho martonggo bani ari Pesta ai. 21 Jadi iparayak sidea ma si 
Pilippus, na hun Betsaida, na 1 Galilea, nini sidea ma: Tuannami, sihol do 
idahonnami Jesus. 22 Laho ma si Pilippus patugahkon ai bani si Andreas, 
si Andreas pe laho ma rap pakon si Pilippus patugahkon ai bani Jesus. 23 
Jadi nini Jesus ma mambalosi sidea: Na dob jumpah ma panorangni, ase 


marsangap Anak ni jolma in! 24 Na sintong tumang do na huhatahon on 
bannima: Seng na ganda omei in, anggo seng madabuh hu tanoh anjaha 
matei, dob pe matei, ase buei buahni. 25 Agouan hosah do na 
mangkaholongi hosahni, tapi na mangkasogamhon hosahni i dunia on, ai 
do na manramotkonsi das hu hagoluhan sisadokah ni dokahni. 26 Barang 
ise na sihol mambalosi Ahu, 1irikkon ma Ahu; anjaha ia ija Ahu, ijai do 
Juak-juakku. Barang ise na mambalosi Ahu, pasangapon ni Bapa in do ia. 
27 Na bulinsah do uhurhu nuan. Aha ma sihatahononku? Ham Bapa, 
paluah Ham ma Ahu humbani panorang on. Tapi nene, halani in do ase das 
Ahu bani panorang on. 28 Ham Bapa, pasangap Ham ma goranmu! Dob ai 
roh ma sora hun nagori atas: Domma hupasangap, lanjar pasangaponku do 
use! 29 Ibogei halak na mabuei, na jongjong ijai ma ai, gabe ihatahon sidea 
ma: Longgur do ai! Na legan mangkatahon: Malekat do, na marsahap 
pakonsi! 30 Nini Jesus ma mambalosi: Sedo halani Ahu, ase roh sora ai, 
halani nasiam do. 31 Sonari ma mardalan uhum bani dunia on, sonari ma 
sipabalion raja ni dunia on. 32 Anggo Ahu, dob ipagijang Ahu hun dunia 
on, tarikonku do haganup sidea Bangku. 33 Ihatahon do ai, laho 
patidakkon parmateini holi. 34 Ibalosi halak na mabuei ai ma Ia: Ibogei 
hanami humbani titah in, na totap do Kristus in ronsi sadokah ni dokahni. 
Mase ma ihatahon Ham: Maningon pagijangon do Anak ni jolma in? Ise do 
Anak ni jolma in? 35 Jadi ihatahon Jesus ma bani sidea: Tongkin nari 
mando Panondang in bani nasiam. Mardalan ma nasiam, sanggah bani 
nasiam ope Panondang in, ase ulang idorab na golap in nasiam, na 
mardalan bani na golap, seng ibotoh, atap dompak ja do ia laho. 36 
Sanggah bani nasiam ope Panondang in, porsaya ma nasiam bani 
Panondang in, ase gabe anak ni Panondang in nasiam! Ai ma ihatahon 
Jesus, dob ai itadingkon ma sidea laho marponop. 37 Age pe sonai buei ni 
tanda ibahen ilobei ni sidea, seng porsaya sidea Bani, 38 ase jumpah na 
hinatahon ni nabi Jesayas: Ham Tuhan, ise ma na porsaya bani 
ambilannami? Anjaha hagogohon ni Tuhan, bani ise ma in talar? 39 Seng 
tarbahen sidea porsaya, ai sonon ope hata ni si Jesayas: 40) Ipapitung do 
mata ni sidea, anjaha ipahengkeng uhurni, ase ulang marpangidah mata ni 
sidea, anjaha ulang marpangarusion uhur ni sidea, ulang mulak sidea, ulang 


malum sidea hubahen. 41 Sonai do ihatahon si Jesayas, halani ndah 
hasangapomni ai, anjaha isahapkon pasalsi. 42 Age humbani sipambobai 
buei do na porsaya Bani, tapi halani biar ni sidea mangidah Parisei, seng 
ibagas na talar, ase ulang ipabali sidea humbani kuria, 43 ai holongan do 
uhur ni sidea bani hasangapon na humbani jolma, ase hasangapon na 
humbani Naibata. 44 Dob ai dilo-dilo ma Jesus, nini ma: Na porsaya 
Bangku, sedo Ahu na hinaporsayaami ai, tapi na marsuruh Ahu do. 45 Na 
mangidah Ahu, mangidah na marsuruh Ahu do. 46 Ahu do Panondang na 
roh hu dunia on, ase ulang marianan ibagas na golap sagala na porsaya 
Bangku. 47 Anggo adong na manangar hatangku, hape seng ihorjahon, 
seng Ahu na manguhumisi, ai seng roh Ahu, laho manguhum dunia on, tapi 
laho paluahkon do. 48 Na manulak Ahu, anjaha na so manjalo hatangku, 
domma adong na manguhumsi, hata na huhatahon ai do manguhumsi bani 
ari parpudi. 49 Ai seng humbani diringku Ahu marsahap, tapi Bapa, na 
marsuruh Ahu, Ia do na mangaturhon Bangku pasal sisahapkononku ampa 
sihatahononku. 50 Anjaha hubotoh, hagoluhan sisadokah ni dokahni do 
titahni in. Ase na huhatahon in, sonin ihatahon Bapa in Bangku, sonai do 
huhatahon. 


13:1 Paima pesta Paska ai, dob ibotoh Jesus, na roh ma panorangni 
manadingkon dunia on, laho marayak Bapa in, ipataridahkon ma holongni 
ronsi ujungni na dong Bani 1 dunia on, songon pangkaholongini hinan bani 
sidea. 2 Sanggah na mangan ai sidea, domma isuanhon sibolis in partahi- 
tahian hubagas uhur ni si Judas Iskariot, anak ni si Simon. 3 Halani ibotoh 
Jesus do, na dob iondoskon Bapa in haganup hubagas tangamni, Ia roh 
humbani Naibata anjaha mulak ma hubani Naibata, 4 gabe jongjong ma Ia 
humbani na mangan ai, itanggali ma baju ganjang ni, ibuat ma basahan 
lanjar igonditkon ma. 5 Dob ai iuseihon ma bah hu sambung, iburihi ma 
nahei ni susianni ai, anjaha iapusi ma ai merhitei basahan na ginonditkonni 
ai. 6 Das ma Ia hubani si Simon Petrus, jadi nini si Petrus ma hu-Bami: 
Mintor Ham ma Tuhan mamurihi naheihu? 7 Nini Jesus ma mambalosisi: 
Seng 1arusi ho nuan na hubahen on, tapi arusanmu do ai use. 8 Nini si 
Petrus ma hubani: Lalap ma lang bulih Ham mamburihi naheihu. Nini 


Jesus ma mambalosisi: Anggo seng huburihi ho, seng parrupei ho Bangku. 
9 Nini si Simon Petrus ma: Tuhan, ulang ma pitah naheihu, dihut ma 
tangan pakon ulungku! 10 Dob ai nini Jesus ma hubani: Halak na dob 
pinaridi, seng pala burihan be (sobali naheini), ai domma borsih ia 
ganupan. Na dob borsih do hanima, tapi seng haganup. 11 Ai ibotoh do, na 
sihol mantahihonsi, halani ai do, ase ihatahon: Seng haganup hanima 
borsih! 12 Ase, dob iburihi Jesus nahei ni sidea, ipakei ma use baju 
ganjangni, hundul ma Ia, lanjar nini ma bani sidea: Ai iarusi hanima do na 
hubahen in bennima? 13 Igoran hanima do Ahu Guru anjaha Tuhan, anjaha 
sintong do pangkatahonnima in, ai in do Ahu tongon. 14 Ase anggo Tuhan 
anjaha Gurunima mamurihi naheinima, patut ma age hanima marsiburihan 
nahei! 15 Ai sitiruon do hubere bannima, ase ibahen hanima songon na 
hubahen in bennima. 16 Na sintong tumang do na huhatahon on bannima: 
Seng banggalan juak-juak marimbang tuanni, anjaha seng banggalan na 
sinuruh marimbang na marsuruhsi. 17 Anggo ibotoh hanima ma in, 
martuah ma hanima na mangkorjahonsi. 18 Seng dompak hanima ganupan 
hatangkin, hutanda do na dob hutodoh. Tapi ase saud na tarsurat in: Na 
mangan ruti rap pakon Ahu, in do na manadahkon neheini dompak Ahu. 
19 Hupatugah hinan in bannima, paima masa, ase porsaya hanima, anggo 
masa ma in, paboa Ahu do in. 20 Na sintong tumang do na huhatahon on 
bannima: Na manjalo na husuruh, Ahu do na jinaloni ai, anjaha na manjalo 
Ahu, manjalo na marsuruh Ahu do. 21 Dob ihatahon Jesus ai, bulinsah ma 
Ia, nini ma manaksihon: Na tongon tumang do na huhatahon on bennima: 
Sahalak humbannima sihol mantahihon Ahu. 22 Marsikawahan ma susian 
al, jut ma uhur ni sidea, atap ise do na hinatahomni ai. 23 Sada humbani 
susian ai, na hinaholongan ni Jesus, hundul dohor i lambungni. 24 Jadi 
ihilap si Petrus ma ia, ihatahon ma bani: Sungkun ma, ise do na 
hinatahomn in! 25 Ipadohor ma hu lambung ni Jesus, nini ma hu-Bani: 
Tuhan, ise do in? 26 Ibalosi Jesus ma ia: Hubani ise huberehon na santopik 
on, dob husornobhon, ai ma ia. Jadi isornobkon ma ruti na santopik ai, 
iberehon ma ai bani si Judas Iskariot, anak ni si Simon ai. 27 Jadi dob 1jalo 
al, masuk ma sibolis bani. Ihatahon Jesus ma hubani: Podas ma bahen 
sibahenonmin! 28 Tapi seng dong humbani sidea na mangan ai, na 


mangarusi na hinatahonni ai. 29 Ai halani si Judas do sijolom parduitan ai, 
gabe 1agan na deba ma, na ihatahon Jesus do ia mamboli na porlu bani 
pesta ai, atap marsibere-bere bani na masombuh. 30 Ase dob 1jalo si Judas 
na santopik ai, mintor laho ma ia hu darat. Tapi domma bagas borngin. 31 
Jadi dob laho 1a hu darat, ihatahon Jesus ma: Sipasangapon ma nuan Anak 
ni jolma in, anjaha Naibata marsangap marhiteihonsi. 32 Anggo 
marsangap Naibata marhiteihonsi, pasangapon ni Naibata ma Ia ibagas 
Dirini, anjaha barah ma Ia pasangapomni. 33 Hanima anak-anakku, tongkin 
nari mando Ahu rap pakon hanima. Pindahannima ma Ahu, songon na dob 
huhatahon bani halak Jahudi, sonai do hatahononku bannima: Seng 
tarbahen hanima roh hubani siparayakonkai. 34 Titah na baru do hubere 
bannima, a1 ma, ase marsihaholongan hanima samah hanima. Songon 
holong ni uhurhu bannima, sonai ma marsihaholongan hanima. 35 Hunjon 
ma botohon ni ganup halak susianku hanima, anggo marsihaholongan 
hanima. 36 Nini si Simon Petrus ma: Tuhan, huja Ham laho? Balos ni 
Jesus: Seng tarihutkon ho ope Ahu bani siparayakonkai anggo sonari, use 
pe ase ihutkononmu Ahu. 37 Nini si Petrus ma hu-Bani: Tuhan, mase lang 
tarihutkon ahu Ham sonari? Hosahku pe ra do ahu memberehon 
mangkopkop Ham! 38 Balos ni Jesus: Hosahmu berehononmu 
mangkopkop Ahu? Na sintong tumang do na huhatahon on bam: Lape 
martahuak dayok, domma tolu hali Ahu parnalangonmu. 


14:1 Ulang ma tonjan uhurnima! Porsaya ma hanima bani Naibata, anjaha 
porsaya ma homa Bangku! 2 Buei do ianan 1 rumah ni Bapa. Ambit lang 
sonai, mintor hatahononku ma bannima, na laho do Ahu pasirsirhon ianan 
bannima? 3 Anjaha laho pe Ahu pasirsirhon ianan bannima, mulak do Ahu, 
use mangalop hanima, ase rap hanima pakon Ahu. 4 Anjaha ibotoh hanima 
do dalan hu ianan siparayakonkai. 5 Nini si Tomas ma hu-Bani: Seng 
ibotoh hanami, atap huja do Ham laho Tuhan! Sonaha ma pambotohnami 
bani dalan a1? 6 Nini Jesus ma hubani: Ahu do dalan in pakon hasintongan 
ampa hagoluhan. Seng dong na das hubani Bapa in, anggo seng 
marhiteihon Ahu. 7 Anggo itanda hanima Ahu, tandaonnima do age Bapa 
in. Olat ni on tandaonnima ma Ia anjaha idahonnima. 8 Nini si Pilippus ma 


hu-Bani: Tuhan, patuduhkon Ham ma bannami Bapa in, ase sombuh 
uhurnami! 9 Nini Jesus ma hubani: Domma pala nasain dokah Ahu rap 
pakon hanima, lanjar seng itandai ho ope Ahu, ale Pilippus? Na mangidah 
Ahu, na mangidah Bapa in do. Mase ma hatahononmu: Patuduhkon Ham 
ma bannami Bapa in? 10 Seng porsaya ho, Ahu ibagas Bapa in anjaha 
Bapa in ibagas Ahu? Hata na huhatahon bannima, seng humbani diringku 
huhatahon in. Bapa in, na marianan ibagas Ahu, la do na mandalankon 
horjani. 11 Porsaya ma hanima Bangku: Ibagas Bapa in do Ahu, anjaha 
ibagas Ahu do Bapa in. Anggo lang, halani horja in ma hanima porsaya! 
12 Na sintong tumang do na huhatahon on bannima: Horjahonon ni na 
porsaya Bangku do songon horja na hubahen in; lobih hunjai ope 
bahenomni, ai na laho ma Ahu hubani Bapa in. 13 Ase barang aha pe 
sipindoonnima marhitei Goranku, bahenonku do, ase marsangap Bapa in 
ibagas Anak in. 14 Barang aha ipindo hanima hum-Bangku marhitei 
Goranku, bahenonku do ai. 15 Anggo na holong do uhurnima Bangku, 
dalankononnima do titahku. 16 Anjaha pindoonku ma bani Bapa in, ase 
ibere bannima sada Pangapiti na legan, ase la ma mangkasomani hanima 
lalab, 17 in ma Tonduy hasintongan in, na so tarjalo dunia on, ai seng ndah 
anjaha seng itanda. Tapi itanda hanima do Ia, ai na rap ma la pakon 
hanima, anjaha ibagas hanima ma Ia. 18 Seng tadingkononku hanima 
tading maetek, na roh ma Ahu marayak hanima. 19 Tongkin nari mando, 
seng be idahon m dunia on Ahu, tapi idahonnima do Ahu, ai manggoluh do 
Ahu, hanima pe manggoluh do. 20 Bani na sadari ai ma botohonnima. Ahu 
ibagas Bapa, hanima ibagas Ahu anjaha Ahu ibagas hanima. 2 | Barang ise 
na manjolom titahku anjaha idalankon, ai do na marholong ni uhur 
Bangku. Ihaholongi Bapa do na marholong ni uhur Bangku, anjaha Ahu pe 
holong do uhurhu bani, anjaha patalaronku do Diringku bani. 22 Ihatahon 
si Judas ma Bam (sedo si Iskariot ai): Tuhan, aha do halani, ase pitah 
bannami patalaronmu dirimu, seng bani dunia on? 23 Nini Jesus ma 
mambalosisi: Barang ise na marholong ni uhur Bangku, horjahonomni in do 
hatangku, jadi haholongan ni Bapa ma ia, gabe roh ma hanami marayaksi, 
anjaha marianan bani. 24 Na so marholong ni uhur Bangku, seng 
dalankonomni in hatangku, anjaha hata na binogeinima in, sedo Ahu simada 


in, tapi Bapa, na marsuruh Ahu do. 25 In ma huhatahon bennima, sanggah 
rap ope Ahu pakon hanima. 26 Tapi anggo pangapiti in, sisuruhon ni Bapa 
in marhitei Goranku, ajarhonon anjaha pagolpaon ni In do bannima sagala 
na huhatahon in bannima. 27 Damei do hutadingkon bannima, damel na 
adong Bangku do hubere bannima.Seng songon pambere ni dunia on 
pamberengku bannima. Ulang ma tonjan anjaha ulang ma mabiar 
uhurnima. 28 Domma ibogei hanima hatangku bannima: Na laho ma Ahu, 
anjaha na roh ma Ahu marayak hanima. Ambit na holong uhurnima 
Bangku, malas do uhurnima halani laho Ahu marayak Bapa in, ai 
banggalan do Bapa in ase Ahu. 29 Anjaha sonari hupatugah hinan ma in 
bannima, pama masa, ase porsaya hanima masa honsi. 30 Seng be buei 
sahapkononku bannima, a1 na roh ma raja ni dunia on. Seng dong kuasani 
Bangku; 31 tapi sihol do botohon ni dunia on, na holong do uhurhu bani 
Bapa in, anjaha sonaha ihatahon Bapa in, sonai do huhorjahon. Ai pe 
jongjong ma hanima, laho ma hita hunjon! 


15:1 Ahu do hayu anggur na tongon, anjaha Bapa do sihorjai pohon in. 2 
Irotap do sagala rantingku na so marbuah, anjaha ipaborsih do sagala na 
marbuah, ase ganda buahni. 3 Domma borsih hanima halani hata in, na 
huhatahon bannima. 4 Totap ma hanima ibagas Ahu, songon Ahu ibagas 
hanima! Songon ranting in, na so tarbahen marbuah humbani dirini sandiri, 
anggo seng totap bani hayu anggur in, sonai ma hanima, anggo seng totap 
hanima ibagas Ahu. 5 Ahu do hayu anggur in, hanima do ranting in. Na 
marianan ibagas Ahu, anjaha Ahu ibagas dirini, in ma na marbuahkon buei, 
seng tarhorjahon hanima age aha, anggo seng marhasoman Ahu. 6 Barang 
ise, na so marianan ibagas Ahu, ambukkonon do ai songon ranting ai gabe 
masak, ipatumpu ma ai, 1gijigkon hubagas apuy, jadi mosog ma. 7 Anggo 
marianan hanima ibagas Ahu, anjaha marianan hatangKu ibagas hanima, 
Ahu bannima, jumpah hanima do barang aha pe ipindo uhurnima. 8 
Marhitei a1 marsangap ma BapangKu, anggo ramos buahnima, anjaha 
gabe susianku hanima. 9 Songon pangkaholongi ni Bapa Bangku, sonai do 
holong ni uhurhu bannima. Totap ma hanima ibagas holong ni uhurhu. 10 
Anggo ihorjahon hanima titahku, marianan ma hanima ibagas holong ni 


uhurhu, songon Ahu na mangkorjahon titah ni Bapa, gabe marianan ibagas 
holong ni uhurni, 11 Ase huhatahon pe in bannima, ase marianan malas ni 
uhurhu ibagas hanima, anjaha gok malas ni uhurnima. 12 On ma titahku, 
ase marsihaholongan hanima samah hanima, songon Ahu na 
mangkaholongi hanima. 13 Seng dong holong sibanggalan, anggo iberehon 
sada halak hosahni mangkopkop hasomamni. 14 Huanku ma hanima, 
anggo ihorjahon hanima na hutitahkon in bannima. 15 Seng hugoran be 
hanima jabolon, ai seng ibotoh jabolon na hinorjahon ni tuanni, huan-huan 
do hanima huhatahon, ai domma hupabotohkon bannima, na hutangar 
humbani Bapa. 16 Sedo hanima mamilih Ahu, tapi Ahu do mamilih 
hanima, anjaha hupabangkit do hanima, ase laho hanima marbuah, anjaha 
ase totap buahnima ai, ase ibere bannima sagala sipindoonnima humbani 
Bapa in marhitei Goranku. 17 On ma hutitahkon bannima: 
Marsihaholongan ma hanima samah hanima! 18 Anggo idomdomi dunia 
on hanima, botoh hanima ma, na dob parlobei do Ahu idomdomi. 19 
Ambit na hun dunia on hanima, haholongan ni dunia on do hasomamni, 
halani seng hun dunia on hanima, tapi Ahu do mamilih hanima hun dunia 
on, ai do ase idomdomi dunia on hanima. 20 Ingat hanima ma hata na dob 
huhatahon bannima: Seng banggalan jabolon humbani tuanni. Anggo 
iparburu sidea Ahu, hanima pe parburuonni do. Anggo idalankon sidea 
hatangku, dalankononni do age hatanima. 21 Tapi haganupan ai bahenon ni 
sidea do bannima halani goranku, ai seng itanda sidea na marsuruh Ahu. 
22 Ambit seng roh Ahu mansahapkon ai bani sidea, seng mardousa sidea 
ijai; tapi sonari seng dong be sidalian ni sidea manrungkub dousa ni sidea. 
23 Na marsogam ni uhur dompak Ahu, sogam do uhurni homa age 
dompak Bapa. 24 Ambit lang huhorjahon horja itongah-tongah ni sidea, na 
so ongga hinorjahon ni jolma, seng mardousa sidea ijai; tapi domma ndah 
sidea in sonari, anjaha sogam do uhur m sidea Bangku age bani Bapa. 25 
Tapi maningon saud do hata na tarsurat ibagas buku titah ni sidea: Sogam 
do uhur ni sidea Bangku, seng dong marhala! 26 Ase rohhonsi Sipangapiti 
in, sisuruhonku bannima humbani Bapa in, in ma Tonduy Hasintongan in, 
na roh humbani Bapa in, la do manaksihon pasal Ahu. 27 Tapi dihut ma 
hanima manaksihon, ai hasomanku do hanima humbani mungkahni. 


16:1 Haganupan in huhatahon bennima, ase ulang sangsi hanima holi. 2 
Pabalion ni sidea do hanima hun rumah parguruan (sinagoge), anjaha na 
roh ma panorangni gabe songon na manggalang bani Naibata do na 
mamunuh hanima, nini uhur ni sidea. 3 Sonai do bahenon ni sidea halani 
lang itandai sidea Bapa in, age Ahu. 4 Tapi hupatugah hinan in bannima, 
ase idingat hanima bani panorangni masa in, paboa na dob huhatahon do in 
bannima. Seng humbani mungkahni hupatugah in bannima, halani rap ope 
Ahu pakon hanima. 5 Tapi na laho ma Ahu nuan marayak na marsuruh 
Ahu, anjaha seng dong age ise humbennima na manungkun Ahu: Na laho 
huja do Ham? 6 Lambin pusok tene uhurnima, halani huhatahon in 
bannima. 7 Tapi na sintong do na huhatahon on bannima: Ulihnima do in 
anggo laho Ahu. Ai ambit seng laho Ahu, seng anjai roh Sipangapiti in 
bannima, tapi anggo laho Ahu, suruhonku do Ia bannima. 8 Anggo roh Ia, 
ajaranni do dunia on pasal dousa, pasal hapintoran ampa pasal uhum. 9 
Anggo pasal dousa, ai ma na so porsaya sidea Bangku. 10 Anggo pasal 
hapintoran, ai ma na laho Ahu marayak Bapa, gabe seng idahonnima be 
Ahu. 11 Anggo pasal uhum, ai ma na dob hona uhum raja ni dunia on. 12 
Buei ope namin sihatahononku bannima, tapi seng tarboan hanima ope ai 
sonari. 13 Tapi rohhonsi Tonduy Hasintongan in, arahkononni do hanima 
hubagas sagala hasintongan, ai seng adong humbani Dirini sihatahonomni, 
tapi na binogeini, ai do hatahononni, anjaha patugahonni do bannima na 
sihol masa ope. 14 Pasangaponni do Ahu, ai buatonni do na dong Bangku, 
laho mangambilankonsi bannima. 15 Haganup na bani Bapa in, na dong 
Bangku do in, halani ai do ase huhatahon, buatonni do na dong Bangku, 
laho mangambilankonsi bannima. 16 Tongkin nari mando, gabe seng 
idahonmima be Ahu, dob ai tongkin nari use, idahonnima ma Ahu. 17 Gabe 
nini susian ai ma samah sidea: Aha do arti ni na hinatahomni in banta: 
Tongkin nari mando seng idahonnima be Ahu, dob ai tongkin nari use, 
idahonnima ma Ahu, ambah ni ai: Na laho ma Ahu bani Bapa in? 18 Jadi 
nini sidea ma: Aha do artini hata: tongkin nari mando? Seng ibotoh hita 
artini ai. 19 Ibotoh Jesus ma, sihol roh sidea manungkunsi, gabe nini ma 
dompak sidea: Na marsisungkunan do hanima pasal na huhatahon in: 
Tongkin nari mando seng idahonnima be Ahu, dob ai: Tongkin nari use 


idahonnima ma Ahu? 20 Na sintong tumang do na huhatahon on bannima: 
Na laho tangis ma hanima anjaha mandoruhi, tapi malas ma uhur ni dunia 
on. Pusok do anggo uhurnima, tapi marubah ma pusok ni uhurnima gabe 
malas ni uhur. 21 Pusok do uhur ni parinangon manubuhkon dakdanakni, 
anggo jumpah ma panorangni. Tapi dob tubuh dakdanak ai, seng be idingat 
na maborit ai, ibahen malas ni uhurni, halani na dob tubuh sada jolma hu 
dunia on. 22 Bannima pe nuan pusok ni uhur do, tapi idahonku do hanima 
use, gabe marmalas ni uhur ma hanima, anjaha ise pe lang boi mambuat 
malas ni uhur ai humbannima. 23 Seng sungkunonnima be Ahu bani na 
sadari al. Na tongon tumang do na huhatahon on bannima: Atap aha pe 
sipindoonnima humbani Bapa in, sai na bereonni do marhitei Goranku. 24 
Ronsi sonari seng ope mangindo hanima marhitei Goranku. Pindo hanima 
ma, ase manjalo hanima, ase gok malas ni uhurnima! 25 Marhitei limbaga 
do husahapkon in bannima. Na roh ma panorangni, seng marlimbaga be 
Ahu marsahap pakon hanima, tapi torang-torang ma baritahononku 
bannima pasal Bapa in. 26 Bani ari ai ma hanima mangindo marhitei 
Goranku, anjaha seng huhatahon bannima, Ahu manonggohon hanima bani 
Bapa in, 27 ai Bapa in sandiri mangkaholongi hanima, halani na dob 
holong uhurnima Bangku, anjaha na dob porsaya hanima, Ahu roh 
humbani Naibata. 28 Na bingkat humbani Bapa m do Ahu roh hu duma on, 
tadingkononku ma use dunia on, laho marayak Bapa in. 29 Nini susianni ai 
ma: Sonari pe, ase torang hatamu, seng songon limbaga be. 30 Sonari ma 
ibotoh hanami, paboa ibotoh Ham do haganup, anjaha seng pala porlu 
Bamu, sungkunon ni atap ise Ham. Halani ai ma, ase porsaya hanami, na 
bingkat humbani Naibata do Ham. 31 Ibalosi Jesus ma sidea: Porsaya ma 
hanima sonari? 32 Na roh ma panorangni anjaha domma roh in nuan, 
mambur merap ma hanima, ganup marsitohu dalanni, anjaha 
tadingkononnima ma Ahu punjung; tapi seng punjung Ahu tene, ai Bapa in 
do hasomanku. 33 Huhatahon hinan in bannima, ase mardamei hanima 
ibagas Ahu. Hamarsikon do rupeinima 1 dunia on, tapi tenger ma 
uhurnima, domma hutaluhon dunia on. 


17:1 In ma ihatahon Jesus. Dob ai mangkawah ma Ia dompak babou, nini 


ma: Ham Bapa, domma jumpah panorangni, pasangap Ham ma Anakmu, 
ase Ipasangap Anakmu Ham. 2 Ai domma ibere Ham kuasa Bani manrajai 
sagala jolma, laho mamberehon hagoluhan na sadokah ni dokahni bani 
haganup jolma, na binerehonmu Bani. 3 Ia hagoluhan sisadokah ni 
dokahni, in ma, anggo itanda sidea Ham, Naibata sisada-sada in, na 
sintong in, ampa Jesus Kristus, na sinuruhmu. 4 Domma hupasangap Ham 
i tanoh on, ai domma hudobkon horja, na binerehonmu Bangku, 
sihorjahononku. 5 Sonari pe Bapa, pasangap Ham ma Ahu hu lambungmu, 
songon sangaphu sanggah 1 lambungmu Ahu, sanggah lape adong dunia 
on. 6 Domma hupatalar Goranmu bani jolma na bineremu in Bangku hun 
dunia on. Ham hinan do simada sidea, anjaha ibere Ham do sidea Bangku, 
iramotkon sidea do hatamu. 7 Sonari, domma ibotoh sidea, na hum Bamu 
do haganup na bineremu in Bangku. 8 Ai domma huondoskon bani sidea 
hata na bineremu in Bangku, domma yjalo sidea hata in, anjaha torang 
ibotoh sidea Ahu bingkat hum-Bamu, anjaha domma porsaya sidea, Ham 
do marsuruh Ahu. 9 Hutonggohon do sidea. Sedo dunia on hutonggohon, 
sidea on do, na bineremu in Bangku, ai Ham do simada sidea. 10 Anjaha 
sagala na adong Bangku, na adong Bamu do in, anjaha na adong Bamu, na 
adong Bangku do in, anjaha domma marsangap Ahu ibagas sidea. 11 Seng 
be 1 dunia on Ahu, tapi 1 dunia on ope sidea, anjaha na roh ma Ahu 
marayak Ham. Ham Bapa na mapansing, ramotkon Ham ma ibagas 
Goranmu, sidea na bineremu in Bangku, ase sada sidea songon Hita. 12 
Sadokah rap Ahu pakon sidea, Ahu do manramotkon ibagas Goranmu, 
sidea na bineremu in Bangku, anjaha hujagai, gabe seng dong na magou 
humbani sidea, sobali jolma magou in, ase saud hata ni Surat in. 13 Tapi 
na roh ma Ahu nuan marayak Ham, anjaha ganupan in husahapkon 
sanggah i dunia on ope Ahu, ase gok bani sidea malas ni uhur na Bangku 
in. 14 Domma huondoskon hatamu bani sidea; sogam do uhur ni dunia on 
bani sidea, a1 seng humbani dunia on sidea, songon Ahu na so hun dunia 
on. 15 Seng hupindo, ase buatonmu sidea hun dunia on, tapi ase iramotkon 
Ham do sidea dompak pangagou. 16 Seng hun dunia on sidea, songon Ahu 
na so hun dunia on. 17 Papansing Ham ma sidea ibagas hasintongan, 
hatamu do hasintongan. 18 Songon parsuruhmu Bangku hu dunia on, sonai 


do husuruh sidea hu dunia on. 19 Hupapansing do diringku mangkopkop 
sidea, ase gabe pansing sidea ibagas hasintongan. 20 Sedo pitah sidea 
hutonggohon, tapi dihut do na sihol porsaya Bangku, halan hata ni sidea, 
21 ase sada sidea haganup, songon Ham Bapa ibagas Ahu, anjaha Ahu 
ibagas Ham, sonai ma age sidea ibagas Hita, ase porsaya dunia on, Ham 
do marsuruh Ahu. 22 Domma huberehon bani sidea hasangapon na 
bineremu in Bangku, ase sada sidea, songon Hita na sada. 23 Ahu ma 
ibagas sidea, anjaha Ham ibagas Ahu, ase gok dear ni hasadaon ni sidea, 
gabe ibotoh dunia on, Ham do na marsuruh Ahu anjaha na holong do 
uhurmu bani sidea, songon holong ni uhurmu Bangku. 24 Ham Bapa, sihol 
do uhurhu, ia ijin Ahu,1jin ma pakon na bineremu in Bangku, ase ndah 
sidea hasangaponku, na bineremu in Bangku, a1 domma holong uhurmu 
Bangku, paima tombei dunia on. 25 Ham bapa na bonar, ia lang pe itanda 
dunia on Ham, anggo Ahu hutanda do Ham, anjaha ibotoh sidea on, Ham 
do marsuruh Ahu. 26 Domma hupabotohkon bani sidea Goranmu, anjaha 
pabotohkononku do ope, ase ibagas sidea holong ni uhurmu na hu-Bangku 
in, anjaha ase Ahu ibagas sidea. 


18:1 Jadi dob ihatahon Jesus sonai, misir ma Ia rap pakon susianni hu 
dipar ni bah Kidron. Adong ma 1jai sada pohon, hujai ma Ia laho pakon 
susianni. 2 Tapi ibotoh si Judas, sipartahi-tahi ai do homa ianan ai, ai gati 
do Jesus hujai rap pakon susiamni. 3 Ia si Judas, iarahkon ma tentara ampa 
Juak-juak ni malim ampa Pariset, jadi jumpahkon ma hujai, marrigapan, 
marsuluh ampa marsinjata. 4 Halani ibotoh Jesus do haganupan na sihol 
masa Bani, roh ma Ia manjumpahkon sidea, nini ma hubami sidea: Ise do 
na pinindahannasiam? 5 Nini sidea mambalosi: Jesus, na hun Nazaret! Nini 
Jesus ma hubani sidea: Ahu do in! Dihut do si Judas sipartahi-tahi a1 
jongjong ilambung ni sidea. 6 Sanggah ihatahon hubani sidea: "Ahu do in", 
surut ma sidea mangkatompas hu tanoh. 7 Dob ai rulaki ma manungkun 
sidea: Ise do na pinindahannasiam? Jadi nini sidea ma: Jesus na hun 
Nazaret! 8 Balos ni Jesus: Domma huhatahon bani nasiam: Ahu do in! 
Anggo Ahu do na pinindahannasiam, palopas nasiam ma laho halak on. 9 
Ase saud hata na hinatahon in: Seng dong na magou age sada humbani na 


bineremu in Bangku. 10 Ia si Simon Petrus marpodang do, isintak ma ai 
anjaha itampulhon hubani jabolon ni sintua ni malim ai, gabe rotap ma 
pinggolni siamun. Si Malkus do goran ni jabolon ai. 11 Ihatahon Jesus ma 
hubani si Petrus: Sarungkon ma podangmin! Ai lang maningon inumonku 
do panginuman, na binere ni Bapa in Bangku? 12 Dob ai itangkap tentera 
ampa kopala ni sidea pakon juak-juak ni Jahudi ai ma Jesus, lanjar 
isangkut ma. 13 Jadi iboan sidea ma Ia parlobei bani si Hannas, ai ma 
tulang ni si Kayapas, sintua ni malim bani na satahun ai. 14 Ai ma si 
Kayapas, na mangkatahon hinan bani Jahudi: Dearan do matei sada halak 
mangkopkop bangsa in. 15 Ia si Simon Petrus pakon susian na sada nari, 
jirikkon sidea do Jesus. Na marsitandaan do susian na sada ai ampa sintua 
ni malim ai, jadi masuk ma ia rap pakon Jesus hu alaman ni rumah ni 
sintua ni malim ai. 16 Tapi jongjong do si Petrus idarat dohorhon labah. 
Jadi luar ma susian na sada ai, na marsitandaan pakon sintua ni malim ai, 
marsahap ma ia pakon naboru sijaga labah ai, gabe iarahkon ma si Petrus 
hubagas. 17 Jadi nini naboru sijaga labah ai ma bani si Petrus: Ai lang ho 
do sada susian ni halak on? Balos ni si Petrus: Sedo ahu in! 18 Tapi na 
jongjong do ijai jabolon pakon juak-juak mandadang bani pandadangan, na 
pinagara ni sidea halani borgohni. Rap pakon sidea do jongjong si Petrus 
mandadang yai. 19 Jadi isungkun sintua ni malim ai ma Jesus pasal 
susianni ampa pasal podahni. 20 Ibalosi Jesus ma ia: Torang-torang do 
hatangku bani halak na mabuei. Tongtong do Ahu mangajari 1 parguruan 
pakon i rumah panumbahan, ai ma ianan partumpuan ni ganup halak 
Jahudi, anjaha seng dong marponopan Ahu marsahap. 21 Mase Ahu 
isungkun Ham? Sungkun Ham ma sidea, na mambogei hatangkai! Ibotoh 
sidea do na huhatahon ai. 22 Dob ihatahon Jesus sonai, ipastap sada 
juak-juak na jongjong ijai ma Ia, lanjar nini ma: Mintor sonai ma 
parbalosmu bani sintua ni malim in? 23 Nini Jesus ma mambalosisi: Anggo 
na salah parsahapkai, patugah ham ma salahni, tapi anggo na sintong do, 
mase ma ipastap ham Ahu? 24 Ase isuruh si Hannas ma Ia sangkut hubani 
sintua ni malim, na margoran si Kayapas. 25 Ia si Simon Petrus ijai ope 
jongjong mandadang. Jadi nini sidea ma hubnai: Ai lang ho do sada 
susianni? Jadi iporsou ma nini ma: Seng ahu in! 26 Dob ai roh ma sada 


halak humbani juak-juak ni sintua ni malim, ai ma sindohor ni parpinggol 
na tinampul ni si Petrus ai, mangkatahon hubani: Ai lang huidah do ho rap 
pakonsi 1 pohon ai? 27 Jadi iporsou si Petrus ma use, dob ai mintor 
martahuak ma dayok. 28 Jadi girah sogod, iboan sidea ma Jesus hun lobei 
ni si Kayapas, hu benteng ai. Tapi seng masuk sidea hu benteng ai, ase 
ulang tarpantang sidea, laho mangankon Paska ai. 29 Jadi luar ma si Latus 
manjumpahkon sidea, nini ma: Pasal aha do pangaduannasiam dompak 
halak on? 30 Nini sidea ma mambalosisi: Ambit seng siparjahat halak on, 
seng anjali ondoskononnami Ia bamu. 31 Nini si Latus ma hubami sidea: 
Boan nasiam ma Ia, uhumi nasiam ma Ia domu hubani aturannasiam. Nini 
halak Jahudi ma hubani: Seng bulih bunuhonnami atap ise pe. 32 Ase 
Jumpah ma ijai na hinatahon ni Jesus hinan pasal dalan ni parmateini. 33 
Jadi masuk ma use si Latus hubagas benteng ai, idilo ma Jesus anjaha nini 
ma hu-Bani: Atene, Ham do Raja ni Jahudi? 34 Ibalosi Jesus ma: Na 
humbagas uhurmu do na hinatahonmu in, atap hata ni halak do in bamu 
pasal Ahu? 35 Ibalosi si Latus ma: Ai halak Jahudi do ahu? Bangsamu 
ampa sintua ni malim ai do padashon Ham bangku. Ai aha dong ihorjahon 
Ham? 36 Balos ni Jesus: Ia harajaonku seng na hun dunia on ai. Ambit na 
hun dunia on harajaonku, seng tarbahen lang manlawan juak-juakku, ase 
ulang hona ondoskon Ahu hubani halak Jahudi, tapi seng sisonin 
harajaonkin! 37 Jadi nini si Latus ma hu-Bani: Ase raja do Ham? Balos ni 
Jesus: Songon na hinatahonmu in ma tongon. Raja do Ahu! Ase tubuh pe 
Ahu, anjaha ase roh pe Ahu hu dunia on, laho manaksihon hasintongan in 
do. Barang ise na humbani hasintongan, tangihonomni in do sorangku. 38 
Nini si Latus ma hu-Bani: Aha do hasintongan? Jadi dob ihatahon sonai, 
luar ma ia use marayak Jahudi, nini ma hubani sidea: Seng dong jumpah 
ahu salahm! 39 Tapi tene, somal do hupaluah sada halak bani nasiam 
sanggah Paska. Marosuh do nasiam, ase hupaluah bani nasiam Raja ni 
Jahudi in? 40 Gabe isurakkon sidea ma use: Ulang Ia! Si Barabas ma! Tapi 
panrampok do anggo si Barabas. 


19:1 Dob ai itogu si Latus ma Jesus, anjaha ihatahon ma la lonsingan. 2 
Idandan tentara ai ma sada sortali humbani ranting-ranting na marduri, 


anjaha inahkon ma ai hubani uluni, ibahen ma la homa marbaju sigerger. 3 
Dob ai roh ma sidea hu lobeini, nini ma: Tabi ma Bamu, ale Raja ni 
Jahudi! Lanjar ipastapi ma Ia. 4 Luar ma si Latus, ihatahon ma hubani 
halak Jahudi: Tonggor ma, huboan do Ia hu lobeinasiam, ase ibotoh 
nasiam, na so adong jumpah ahu salahni. 5 Jadi luar ma Jesus marsotali 
duri anjaha marbaju sigerger. Ihatahon si Latus ma bani sidea: Tonggor 
nasiam ma jolma in! 6 Jadi dob ndah sintua ni malim ampa juak-juak a1 Ia, 
idilohon sidea ma: Parsilangkon, parsilangkon ma Ia! Ihatahon si Latus ma 
bani sidea: Boan nasiam ma Ia anjaha parsilangkon nasiam ma! Seng dong 
Jumpah ahu salahni. 7 Ibalosi halak Jahudi ma Ia: Adong do undang- 
undang bannami, anjaha mangihutkon undang-undang ai maningon 
marutang hosah do Ia, ai anak ni Naibata do Ia, nini. 8 Mambogel ai si 
Latus, lambin mabiar ma ia, 9 gabe masuk ma ia use hu kantorni, ihatahon 
ma hubani Jesus: Ai na hunja do Ham? Tapi seng ibalosi Jesus Ia. 10 Dob 
ai Ihatahon si Latus ma hu-Bani: Mase lang ra Ham marsahapkon ahu? Ai 
lang ibotoh Ham, na markuasa do ahu paluahkon Ham, anjaha na 
markuasa do ahu mamparsilangkon Ham? 11 Balos ni Jesus: Seng 
markuasa ham Bangku, ambit lang na ibere ai bamu hun datas. Halam ai 
banggalan do dousa ni na mangondoskon Ahu bamu. 12 Olat m ai nari 
ipindahi si Latus ma dalan laho paluahkonsi. Tapi marsurak-surak ma 
halak Jahudi, nini sidea ma: Anggo ipaluah ham Ia, seng hasoman ni Kesar 
in be ham! Ai barang ise na mangangkat dirini gabe raja, na mangimbang 
Kesar do ai. 13 Ase dob ibogei si Latus hata ai, iboan ma Jesus hudarat 
lanjar hundul ma ia bani hotak paruhuman, bani tanan na margoran Dasor 
batu, bani hata Heber: Gabbatha. 14 Ai ma na masa bani ari parugason 
Paska, marayak tongah ari. Ihatahon si Latus ma hubani halak Jahudi: 
Tonggor nasiam ma Rajanasiam on! 15 Tapi mardilo-dilo ma sidea: 
Padaoh, padaoh ma Ia! Parsilangkon ma! Nini si Latus ma hubani sidea: 
Mintor parsilangkononku ma Rajanasiam? Jadi ibalosi sintua ni malim ma: 
Seng dong rajanami sobali Kesar! 16 Dob ai 1ondoskon ma Ia bani sidea, 
ase iparsilangkon, jadi ijalo sidea ma Jesus. 17 Lanjar la do mamorsan 
hayu parsilang ai, laho hu ianan, na margoran partangkurakan, Golgata do 
goranni bani hata Heber. 18 Ijai ma iparsilangkon sidea Ia rap pakon dua 


halak na legan, sada 1 siamun, sada 1 sambilou, anjaha Jesus itongah- 
tongah ni sidea. 19 Ibahen si Latus ma sada surat, anjaha ilongkothon ma 
ai bani hayu parsilang ai. Sonon do hatani: Jesus, halak Nazaret, Raja ni 
Jahudi. 20 Buei do halak Jahudi, na mambasa surat ai, ai dohor do hun 
huta ai iparsilangkon Jesus, anjaha tarsurat do ai bani hata Heber, hata 
Rom ampa hata Gorik. 21 Dob ai ihatahon pangintuai ni halak Jahudi ma 
hubani si Latus: Ulang suratkon ham: Raja ni Jahudi, tapi na hinatahonni ai 
ma: Ahu do Raja ni Jahudi! 22 Balos ni si Latus: Na dob husurat, na dob 
husurat ma in! 23 Ase dob iparsilangkon tentara ai Ia, ibuat sidea ma 
hiouni, ibagi ompat ma ai, ganup sidea sabagian, ambah ni ai baju 
ganjangni ai. Ia baju ganjang ai seng marpanjaruman, na tinonun do ai 
torus. 24 Nini sidea ma samah sidea: Ulang ma rigat hita on, manjomput 
na sinurat ma hita pasal on, atap bani ise on. Jadi jumpah ma na tarsurat in, 
na mangkatahon: Ibagi sidea do hiouhu, anjaha manjomput na sinurat do 
sidea pasal bajungku. Ase sonai ma pambahen ni tentara ai. 25 Jongjong 
do ilambug parsilang ni Jesus ai inangni, sanina ni inangni, si Maria 
parinangon ni si Kleopas, ampa si Maria Magdalena. 26 Anggo Jesus, dob 
ndah ijai do inangni ampa susian haholongan ni uhurni ai ilambungni, 
ihatahon ma bani inangni ai: Andin ma inang, anakmu! 27 Dob ai ihatahon 
ma bani susianni ai: Andin ma inangmu! Olat ni ai nari ijalo susian ai ma ia 
hu rumahni. 28 Jadi dob ibotoh Jesus, na dob marujung haganup, ase 
Jumpah na tarsurat ai nini ma: Horahan Ahu! 29 Jadi adong ma ijai gusi na 
marisi anggur na migar. Isornobkon sidea ma limut hubagas anggur na 
migar ai, ilongkothon sidea ma ai bani hayu ni hisop, anjaha isurdukkon 
ma hubani pamangami. 30 Dob 1jalo Jesus na migar ai, nini ma: Domma 
salosei! dob ai ipaunduk ma uluni anjaha iondoskon ma tonduyni. 31 
Halani ari parugasonkon do ai, anjaha ase ulang bani parsilang ai bangkel 
ai sanggah ari Sabat (ai ari na banggal do ari Sabat ai), jadi laho ma halak 
Jahudi hubani si Latus mangindohon, ase iparponggol ma nahei ni sidea 
anjaha ipasusur. 32 Jadi laho ma tentara ai, iparponggol sidea ma nahei ni 
sidua halak ai, na tarsilang rap pakon Jesus. 33 Tapi dashonsi sidea bani 
Jesus, iidah ma na dob matei Ia, gabe seng be pala iparponggol sidea 
naheini. 34 Tapi ipantomhon sahalak humbani tentara ai ma tanjani bani 


tontonni, gabe mintor luar ma daroh ampa bah. 35 Anjaha na mangidah ai 
do na manaksihon ai, anjaha sintong do na sinaksihomni ai. Ibotoh do, na 
sintong do na hinatahomni ai, andohar porsaya age nasiam. 36 Ase masa pe 
ai, ase saud do na tarsurat in: Seng bulih ponggolhonon holi-holini! 37 
Anjaha surat na legan use mangkatahon: Idahon ni sidea do na pinantom ni 
sidea in. 38 Dob salpu ai ipindohon si Josep, na hun Arimatea ma hubani si 
Latus, atap boi do pasusuronni bangkei ni Jesus. Dihut do ia susian n 
Jesus, tapi ponop do, halani biarni mangidah Jahudi. Jadi ibalosi si Latus 
ma ai, gabe laho ma ia pasusurhon bangkei ni Jesus. 39 Roh do homa si 
Nikodemus, ai ma na ongga roh marayak Jesus borngin-borngin, iboan do 
mir na maragu aloe hira-hira saratus kati. 40 Dob ai ibuat sidea ma 
bangkei ni Jesus, ibaluti ma ai bani hiou putih rap pakon na morum-morum 
ai, mangihuthon adat pananomon ni Jahudi. 41 Dohor bani ianan ni Jesus 
tarsilang ai, adong do sada pohon, anjaha ibagas pohon ai adong do sada 
tanoman na baru, seng ongga ope inahkon bangkei hujai. 42 Ase hujai ma 
itibalhon sidea Jesus, halani ari parugasonkon ai, ai dohor do tanoman ai. 


20:1 Dob ai bani ari parlobei, dob salpu ari Sabat, laho ma si Maria hu 
tanoman, girah sogod, golap-golap ope, gabe ndah ma, na dob tarangkat 
batu ai hun tanoman ai. 2 Jadi marlintun ma ia mangayaki si Simon Petrus 
ampa susian na sada nari, haholongan ni uhur ni Jesus, anjaha nini ma 
hubani sidea: Adong do na mambuat Tuhan in hun tanoman, anjaha seng 
ibotoh hanami, huja Ia mahkon! 3 Jadi laho ma si Petrus ampa susian na 
sada nari, gabe das ma sidea hu tanoman ai. 4 Na rap marlintun do sidea 
na dua ai, tapi hinsahan do susian na sada nari ai humbani si Petrus, gabe 
parlobei ma 1a das hu tanoman ai. 5 Jadi ipaunduk ma dirini, ndah ma tibal 
pambaluti ai, tapi seng masuk anggo 1a. 6 Roh ma homa si Petrus hun 
pudini, imasuki ma tanoman ai, jadi ndah ma tibal pamaluti ai. 7 Ia hiou 
pamalut ni uluni, seng rap ai pakon pamaluti ai, pulig do ai ilompit bani 
janan na legan. 8 Dob ai masuk ma homa susian na sada nari ai, na 
parlobei das hu tanoman ai, ndah ma, gabe porsaya ma ia. 9 Ai seng iarusi 
sidea ope hata ni Surat in, na mangkatahon: Maningon puho do Ia humbani 
na matei. 10 Dob ai mulak ma susian na dua ai. 11 Ia si Maria, jongjong do 


idarat ni tanoman ai, tangis-tangis, anjaha sanggah na tangis ai ia, ipaunduk 
ma dirini manonggor hubagas tanoman ai. 12 Gabe ndah ma hundul dua 
malekat ijai, marhiou silopak, sada hampit uluni, na sada nari hampit 
hatibalan ni nahei ni Jesus. 13 Jadi ihatahon sidea ma hubani: Mase tangis 
ham inang? Ihatahon ma bani sidea: Adong do na mambuat Tuhanku, 
anjaha seng hubotoh huja Ia inahkon. 14 Dob ihatahon sonai, marhusor ma 
ia dompak pudi, gabe ndah ma Jesus jongjong ijai, tapi seng ibotoh Jesus 
do ai hape. 15 Nini Jesus ma hubani: Ham inang, mase tangis ham? Ise 
ipindahi ham? Jadi iagan ma, sijaga pohon do Ia, gabe ihatahon ma Bani: 
Anggo ham do mambuatsi, tuan, patugah ham ma bangku, atap huja do la 
inahkon ham, ase hualop! 16 Dob ai nini Jesus ma hubani: Maria! Jadi 
idompakkon si Maria ma Ia, nini ma ibagas hata Heber: Rabbuni! (artini: 
Guru.) 17 Ihatahon Jesus ma hubani: Ulang jamah Ahu, ai seng naik ope 
Ahu hubani Bapa in! Tapi laho ma ho hubani saninangku, hatahon ma 
hubani sidea: Na laho tangkog ma Ahu hubani Bapangku anjaha 
Bapanima, hubani Naibatangku anjaha Naibatanima. 18 Jadi laho ma si 
Maria Magdalena, ibaritahon ma hubani susian a1: Domma huidah Tuhan 
in, anjaha on do hatani bangku! 19 Jadi dob bod ari, bani ari parlobei dob 
salpu ari Sabat ai, sanggah tutup sagala labah ni rumah, niiankon ni susian 
ai, halani biar ni uhur ni sidea mangidah halak Jahudi, roh ma Jesus 
jongjong hutongah-tongah ni sidea, anjaha ihatahon ma bani sidea: Damel 
ma bannima! 20 Jadi dob ihatahon sonai, ipatuduhkon ma tanganni ampa 
tontonni bani sidea, gabe malas ma uhur ni susian ai, halani na dob ndah 
sidea Tuhan in. 21 Dob ai ihatahon Jesus ma use bani sidea: Damel ma 
bannima! Songon sinuruh ni Bapa in Ahu, sonai do suruhonku hanima! 22 
Dob ihatahon sonai, manompul ma Ia dompak sidea, anjaha nini ma hubani 
sidea: Jalo hanima ma Tonduy Na pansing! 23 Anggo isasap hanima dousa 
ni atap ise pe, na dob sasap ma ai, anjaha anggo ipatotap hanima dousa ni 
atap ise pe, na totap ma ai. 24 Tapi anggo si Tomas, sada humbani na 
sapuluh dua in, na margoran si Rindu-rindu, seng rap pakon sidea ia, 
sanggah na roh ai Jesus. 25 Jadi ihatahon susian na legan ai ma dompaksi: 
Domma ndah hanami Tuhan in! Tapi ibalosi ma sidea: Anggo seng huidah 
bani tanganni ai bokas ni paku ondi, anjaha jamah jari-jaringku bokas ni 


paku ondi, anjaha anggo seng hujamah tontomni ai, seng porsaya ahu. 26 
Dob salpu ualuh borngin, tumpu ma use susian ai 1 rumah ondi, rap pakon 
si Tomas. Jadi roh ma Jesus, sanggah na tutup ai sagala labah, jongjong hu 
tongah-tongah ni sidea, nini ma dompak sidea: Damel ma bannima! 27 
Ihatahon ma hubani si Tomas: Bahen hujon jari-jarimin, anjaha torih ma 
tanganku! Surdukkon ma tanganmin, manjamah tontonhu. Ulang sangsi 
uhurmu, porsaya ma! 28 Jadi nini si Tomas ma mambalosisi: Ham 
Tuhanku anjaha Naibatangku! 29 Jadi ihatahon Jesus ma hubani: Halani 
ndah ho Ahu, ai do ase porsaya ho. Martuah ma na porsaya, age pe lang 
ndah! 30 Buei ope tanda na legan, na binahen ni Jesus ilobei ni susianni, na 
so sinuratkon ibagas buku on. 31 Ase na suratkon pe on, ase porsaya 
nasiam, Jesus do Kristus, Anak ni Naibata, anjaha marhitei na 
mangkaporsayai ai dapotan hagoluhan nasiam ibagas Gorami. 


20:1 Dob ai ipataridahkon Jesus ma use dirini hubani susian ai 1 topi ni tao 
Tiberias. Sonon ma pardalanni. 2 Tumpu ma si Simon Petrus pakon si 
Tomas, na margoran si Rindu-rindu, rap pakon si Natanael, na hun Kana 1 
Galilea, pakon anak ni si Sebedeus ampa dua halak nari humbani susianni 
ai. 3 Jadi nini si Simon Petrus ma hubani sidea: Laho ma ahu mardengke. 
Ihatahon sidea ma hubani: Dihut ma hanami! Jadi laho ma sidea, masuk 
ma hu parau, tapi aha pe lang dapot sidea na saborngin ai. 4 Anjaha dob 
siang ari, jongjong ma Jesus i pasir ai, tapi seng itanda sidea Ia. 5 Jadi 
ihatahon Jesus ma hubani sidea: Ambia, adong do dengkenima jjin? Ibalosi 
sidea ma Ia: Seng dong! 6 dob ai ihatahon ma bani sidea: Dabuh hanima 
ma jalanima hu siamun ni parau in, ase dapotan hanima! Jadi idabuh sidea 
ma, gabe seng tartarik sidea be jala ai halani buei ni dengke ai. 7 Jadi 
ihatahon susian haholongan ni Jesus ai ma hubani si Petrus: Tuhan in do in! 
Jadi dob itangar si Simon Petrus, Tuhan in do ai hape, ialithon ma hiouni, 
ai seng marhiou 1a hinan, gabe manlumpat ma ia hu tao ai. 8 Tapi 
marparau do anggo susian na legan ai, lanjar manarad jala na marisi 
dengke ai, ai seng sadiha daoh sidea hundarat, hira-hira dua ratus asta do. 
9 Dashonsi sidea hu darat, ndah sidea ma narnar ijai ampa dengke 1 atasni, 
ambah ni ai ruti. 10 Ihatahon Jesus ma hubani sidea: Boan hanima ma 


deba dengke in, na dapot hanima in! 11 Jadi naik ma si Petrus hu parau ai, 
isarad ma jala ai hu darat, gok dengke na banggal-banggal, saratus lima 
puluh tolu bueini, anjaha age pe sonai bueini, seng marigat anggo jala ai. 
12 Dob ai nini Jesus ma hubani sidea: Roh ma hanima! Tapi seng dong 
humbani susian ai, na pag manungkunsi: Ise do Ham? Ibotoh sidea, Tuhan 
in do ai. 13 Ase roh ma Jesus, ibuat ma ruti ai, pambere ma ai bani sidea, 
sonai homa dengke ai. 14 Ai ma na patoluhalihon ipataridahkon Jesus 
dirini hubani susianni, dob puho Ia humbani na matei. 15 Ase dob mangan 
sidea, ihatahon Jesus ma hubani si Simon Petrus: Ale Simon, anak ni si 
Jonas, holongan do uhurmu Bangku ase halak on? Nini ma hu-Bani: Eak 
Tuhan, ibotoh Ham do holong ni uhurhu Bamu! Ihatahon Jesus ma hubani: 
Parmahani ma anak ni biri-biringku! 16 Ihatahon ma use padua-halihon 
bani: Ale Simon, Anak mi si Jonas, holong do uhurmu Bangku? Nini ma 
hu-Bani: Fak Tuhan, ibotoh Ham do holong ni uhurhu Bamu! Jadi 
ihatahon ma hubani: Parmahani ma biri-biringku! 17 Dob ai ihatahon ma 
patolu-halihon hubani: Ale Simon, anak ni si Jonas, holong do uhurmu 
Bangku? Jadi pusok ma uhur ni si Petrus, halani patolu-halihon ma 
ihatahon hubani: Holong do uhurmu Bangku? Jadi ihatahon ma: Haganup 
do, ale Tuhan, ibotoh Ham, ibotoh Ham do holong ni uhurhu Bamu! Dob 
ai Ihatahon Jesus ma hubani: Parmahani ma biri-biringku! 18 Na tongon 
tumang do na huhatahon on bam: Sanggah poso ho, ho do manggonditi 
dirimu, anjaha laho ho huja rosuh ni uhurmu. Tapi dob matua holi ho, 
surdukkononmu ma tanganmu, jadi gonditan ni halak na legan ma ho, 
anjaha boanonni ma ho hubani na so harosuh ni uhurmu. 19 Tapi ihatahon 
pe ai, laho patugahkon parmateini do use, laho pasangaphon Naibata. Jadi, 
dob ihatahon sonai, nini ma hubani: Ihutkon ma Ahu! 20 Jadi marhusor ma 
si Petrus, gabe ndah ma mangihut susian haholongan ni uhur ni Jesus, ai 
ma na hundul darngos bani Jesus, sanggah na mangan ondi sidea, anjaha na 
manungkunsi ijia: Ise do in Tuhan, na sihol mantahihon Ham? 21 Ase dob 
ndah si Petrus ia, nini ma hubani Jesus: Ham Tuhan, sonaha ia ambia on? 
22 Nini Jesus ma hubani: Anggo marosuh Ahu, totap ia, ronsi roh Ahu, 
mase ma pala pasari-sarionmu ai? Tapi anggo ho, ihutkon ma Ahu! 23 Ase 
sar ma hata ai bani hasoman-hasoman ai, na so matei susian ai. Tapi seng 


ihatahon Jesus hubani, na so matel ia, tapi sonon do nini: Anggo marosuh 
Ahu, totap ia ronsi roh Ahu, mase ma pala pasari-sarionmu ai? 24 Ai ma 
susian, na manaksihon pasal on anjaha na manuratkon, anjaha ibotoh 
hanami, na sintong do na sinaksihonni in. 25 Tapi buei ope na legan, na 
binahen ni Jesus, ambit nasuratkon ai sada-sada, nini uhurhu, ra seng siat i 
dunia on, buku na sinurat ai. 


